Malaysia Airlines tawar diskaun sehingga 50 peratus

KUALA LUMPUR: Malaysia Airlines menawarkan potongan harga sehingga 50 peratus serta pelbagai manfaat kemudahan pelancongan dan pilihan penyertaan menerusi kempen Ultimate Travelicious Deals yang berlangsung selama 10 hari bermula semalam.

Menerusi kempen itu, pelanggan yang membeli tiket penerbangan destinasi antarabangsa akan menikmati harga promosi tiket dua hala kelas ekonomi berserta elaun bagasi 20 kilogram.

Ia termasuk harga serendah RM379 ke Phuket; RM399 ke Kochi, RM629 ke Bali; atau memilih ke China pada harga serendah RM589 ke destinasi Nanjing, RM689 ke Hong Kong; dan RM1,089 ke Shanghai.

Manakala destinasi lain termasuk destinasi Perth pada harga RM999; laluan ke Seoul dari harga RM1,099; Tokyo serendah RM1,199 dan London pada harga hanya RM2,499.

Bagi pelanggan yang tidak memerlukan kemudahan simpanan bagasi boleh menikmati harga sehala kelas Economy Lite ke mana-mana destinasi domestik pada harga serendah RM69 ke Pulau Pinang dan Langkawi, Manakala Kuching pada harga RM99 dan Kota Kinabalu serendah RM159.

Ketua Perolehan Kumpulan Malaysia Airlines, Ignatius Ong, berkata harga promosi terbabit hanya ditawarkan bagi tempahan perjalanan 29 April sehingga 31 Mac tahun depan.

Katanya, turut disediakan kepada pelanggan adalah elaun bagasi kabin sehingga tujuh kilogram, makanan percuma, dan hiburan dalam penerbangan percuma tanpa yuran kad kredit.

“Jika anda terlepas promosi kami baru-baru ini, kini adalah masa yang terbaik untuk anda menempah tiket perjalanan untuk tempoh 10 bulan akan datang.

“Kempen Ultimate Travelicious Deals, menawarkan pelbagai kelebihan untuk pengguna beralih kepada Malaysia Airlines sebagai perkhidmatan penerbangan ke destinasi percutian.

“Bahkan pelanggan boleh menetapkan sendiri perkhidmatan perjalanan mengikut kemahuan serta menikmati servis premium pada harga serendah RM69 untuk tiket sehala ke Pulau Pinang atau Langkawi; atau menempah tiket dua hala ke London pada harga serendah RM2,499,” katanya.

Bagi mendapatkan maklumat lanjut Kempen Ultimate Travelicious Deals, pengguna boleh melayari www.malaysiaairlines.com. – Berita Harian


Berhabis RM400 demi negara

“DEMI tanggungjawab kepada negara, saya tidak kisah berhabis RM400 untuk kos tiket penerbangan semata-mata untuk pulang mengundi hari ini,” kata Noraznem Mhd Nor, 32.

Model sambilan dari Labuan, Sabah itu berkata, dia tiba di Rantau 12.30 tengah malam tadi untuk mengundi pagi ini dan akan pulang semula ke Labuan 5.30 petang ini.

“Memang saya balik semata-mata untuk mengundi hari ini, kerana merasakan ia satu tanggungjawab besar kepada negara.

“Suami tidak ikut sama kerana ada tugasan luar dan 5.30 petang ini saya akan pulang semula ke Labuan,” katanya ketika ditemui selepas selesai mengundi di Sekolah Jenis Kebangsaan (T) Rantau, Bandar Ekar, 8.45 pagi ini.

Hari ini, seramai 20,793 pengundi biasa layak mengundi di 14 pusat mengundi membabitkan 53 saluran dibuka bermula jam 8 pagi hingga 5.30 petang.

PRK DUN Rantau menyaksikan pertembungan empat penjuru antara Dr Streram, calon Barisan Nasional (BN) Datuk Seri Mohamad Hasan dan dua calon Bebas, suri rumah R. Malarvizhi dan bekas pensyarah Mohd Nor Yassin. – Harian Metro


Harga RON95, RON97 Kekal, Diesel Naik Satu Sen

KUALA LUMPUR: Harga runcit petrol RON95 dan RON97 masing-masing kekal RM1.68 dan RM1.98 seliter.

Harga runcit diesel pula naik satu sen seliter kepada RM1.83.

Harga minyak ini berkuat kuasa tengah malam ini hingga 7 Ogos depan.

Kementerian Kewangan Malaysia dalam kenyataan hari ini berkata, harga berkenaan berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

Kerajaan juga akan terus memantau kesan perubahan harga minyak mentah dunia serta mengambil langkah bagi memastikan kebajikan dan kesejahteraan rakyat terus terpelihara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nyaris jadi santapan buaya

Sydney: Selama dua hari dua nelayan diancam maut dikelilingi buaya selepas mereka terkandas di atas pokok berikutan bot mereka karam ketika memancing di sungai South Alligator, Darwin, baru-baru ini.

Daily Mail melaporkan mangsa dalam lingkungan 20-an terpaksa panjat pokok untuk menyelamatkan diri selepas bot dinaiki tiba-tiba rosak sebelum karam.

Kedua-dua lelaki itu akhirnya diselamatkan dengan helikopter dan dibawa ke hospital selepas majikan mangsa menyedari mereka masih belum kembali dari memancing.

Mangsa menggunakan alat pemadam api bagi menarik perhatian pasukan penyelamat dan kedua-duanya mengalami kekurangan air yang teruk akibat cuaca panas serta badan dipenuhi gigitan serangga. – Agensi


Bumi Kian Pulih, Kebocoran Lapisan Ozon Kembali Tertutup

Sudah hampir empat bulan kita berdepan dengan pandemik COVID-19 yang sehingga kini mengakibatkan lebih 170,000 kematian di seluruh dunia dan kebanyakan negara mengenakan sekatan pergerakan untuk menghentikan penularan virus itu.

Tanpa kita sedari, sekatan pergerakan juga bermakna kebanyakan aktiviti biasa seperti perkilangan dan pengangkutan berkurangan dengan mendadak secara tiba-tiba hampir di seluruh dunia, sekali gus memberi kesan baik kepada bumi!

Ya, disebabkan itu tanda pagar #NatureIsHealing menjadi bahan bualan orang ramai ketika ini.

Alam semula jadi kian pulih berikutan pelbagai aktiviti manusia yang membawa kepada berlakunya pencemaran air, udara dan tanah sebelum ini, dihentikan seketika.

Terkini, walaupun mungkin tidak mempunyai kaitan secara langsung dengan penurunan aktiviti manusia, berita kebocoran atau lubang besar lapisan ozon di kawasan Artik yang telah kembali tertutup memberi harapan baharu kepada alam semula jadi.

Lubang atau kebocoran itu pertama kali dikenal pasti oleh saintis pada bulan Mac tahun ini yang mana ia berpunca daripada keadaan atmosfera yang luar biasa.

Maklumat itu disahkan oleh Perkhidmatan Perubahan Iklim Copernicus (C3S) dan Perkhidm

Saintis memaklumkan bahawa penutupan lubang itu tiada kena mengena dengan penurunan tahap pencemaran disebabkan pengurangan aktiviti perindustrian daripada manusia.

Sebaliknya ia disebabkan pusaran kutub (polar vortex) dan nilai altitud yang tinggi yang menjadikan berlakunya penutupan lubang tersebut.

Untuk pengetahuan, fungsi lapisan ozon adalah untuk melindungi manusia daripada sinar ultraviolet (UV) matahari yang boleh menyebabkan kanser kulit.

Pada tahun 1970-an, para saintis mendapati bahawa lapisan ozon semakin menipis disebabkan oleh aktiviti manusia, sehingga memberi ancaman terhadap kehidupan di muka bumi.

The unprecedented 2020 northern hemisphere #OzoneHole has come to an end. The #PolarVortex split, allowing #ozone-rich air into the Arctic, closely matching last week's forecast from the #CopernicusAtmosphere Monitoring Service.More on the NH Ozone hole➡https://t.co/Nf6AfjaYRi pic.twitter.com/qVPu70ycn4


Pemuda Warisan Bimbang Lebih Ramai PATI ‘Putihkan Diri’ Mohon Kad Warga Asing

KOTA KINABALU: Pengeluaran kad warga asing Sabah didakwa hanya menggalakkan lagi kemasukan pendatang asing tanpa izin (Pati) ke negeri ini, kata Ketua Pemuda Warisan Azis Jamman.

Katanya, Pati yang masuk ke Sabah dengan menggunakan lorong tikus mungkin boleh “memutihkan diri” dengan hanya memohon kad berkenaan yang dicadangkan kerajaan Gabungan Rakyat Sabah (GRS).

Bagaimanapun pada dasarnya bersetuju penggunaan satu dokumen tunggal, beliau berkata, ia mampu menyelesaikan masalah ketiadaan penyelarasan tiga dokumen rakyat asing di negeri ini yang dikeluarkan tiga agensi berbeza iaitu Kad Burung-Burung oleh Jabatan Ketua Menteri (JKM), Sijil Banci oleh Majlis Keselamatan Negara (MKN) dan pas IMM13 oleh Jabatan Imigresen.

“Namun, apa rasional pengeluaran kad warga asing di Sabah kerana ini akan menggalakkan lagi lebih ramai Pati masuk secara haram ke negeri ini melalui lorong tikus kerana apabila Pati berkenaan sudah berada di Sabah, mereka hanya perlu memutihkan diri mereka dengan memohon pula kad warga asing?” katanya dalam kenyataan.

Azis yang juga bekas timbalan menteri dalam negeri, berkata Pas Sementara Sabah (PSS) dicadangkan kerajaan terdahulu berbeza dengan kad warga asing walaupun mempunyai matlamat sama.

Katanya, jumlah individu yang sepatutnya diberikan PSS adalah 136,055 pemegang berdaftar dokumen IMM13, Kad Burung-Burung dan Sijil Banci di Sabah, manakala mereka yang didapati masuk secara haram dan menggunakan dokumen palsu akan ditangkap, seterusnya dihantar pulang.

“Persoalannya sekarang, mereka yang dahulunya membantah PSS dengan alasan kononnya akan menggalakkan lebih ramai PATI masuk secara haram ke Sabah kini boleh pula menerima kad warga asing yang jelas jauh lebih longgar berbanding PSS dahulu,” katanya.

Azis yang juga Ahli Parlimen Sepanggar, berkata untuk rekod, 136,055 pemegang dokumen IMM13, Kad Burung-Burung dan Sijil Banci itu adalah jumlah dikenal pasti pemegang dokumen tulen yang telah dikeluarkan sejak zaman kerajaan Barisan Nasional (BN) lagi.

Mengulas lanjut, Azis berkata, matlamat PSS adalah memansuhkan ketiga-tiga dokumen berkenaan dan menggantikannya dengan satu kad sahaja bagi membolehkan pihak penguatkuasa seperti Jabatan Imigresen membuat penguatkuasaan dan memburu Pati yang masuk secara haram.

“Maka, atas sebab itu, adalah penting untuk kerajaan menyatakan jumlah sasaran sebenar rakyat asing di Sabah bagi pengeluaran kad warga asing ini,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rancangan Dr M lantik Shafie Sebagai Perdana Menteri Lucu, Kata Bung Moktar

KOTA KINABALU: Pengerusi Umno Sabah Bung Moktar Radin memperlekeh rancangan Dr Mahathir Mohamad untuk menamakan Ketua Menteri Shafie Apdal sebagai calon perdana menteri Pakatan Harapan Plus sekiranya berlaku pilihan raya kilat.

Ahli Parlimen Kinabatangan itu berkata, Mahathir cuba melaga-lagakan Shafie dengan Presiden PKR Anwar Ibrahim.

“Dr Mahathir cuba mengelirukan orang ramai. Mungkin beliau hilang semua sokongan daripada PKR, DAP dan Amanah, dan sekarang berpaling kepada Shafie.

“Beliau cuba melaga-lagakan Anwar dengan Shafie. Saya fikir ia lucu,” katanya kepada FMT.

Beliau berkata, Shafie tidak mendapat sokongan semua pihak dalam PH, justeru tidak mungkin beliau dilantik sebagai perdana menteri.

Ketika ditanya sama ada rakyat Sabah harus menyokong sesama mereka, Bung berkata, jika Shafie memilih untuk membawa Warisan bekerjasama dengan Perikatan Nasional (PN), maka beliau akan menimbangkan untuk memberi sokongan kepada pemimpin parti itu.

Bercakap kepada ahli PPBM di Yayasan Kepimpinan Perdana di Putrajaya malam tadi, Mahathir berkata, beliau akan berkempen untuk Shafie, sekali gus menjelaskan kepada akar umbi parti itu kenapa beliau berbuat demikian.

Katanya, cadangan untuk menamakan Shafie juga disokong oleh pemimpin Amanah dan DAP dalam mesyuarat bersama pemimpin Warisan.

“Saya harap akar umbi akan terima pencalonan (Shafie). Saya fikir kalau saya tidak ada, orang lain ada, kita nak orang meneruskan perjuangan kita.

“Sebab itu kita minta sokong Shafie kerana ia sependapat dengan saya dalam perjuangan lawan Najib Razak dan lawan Muhyiddin Yassin.”

PKR enggan menyokong cadangan untuk melantik Mahathir sebagai perdana menteri selama 6 bulan sebelum menyerahkan jawatan itu kepada Anwar sekiranya PH berjaya membentuk semula kerajaan persekutuan.

DAP dan Amanah menyokong cadangan tersebut.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Berjoging Semasa PKP, Dua Individu Ditahan

PENAMPANG: Dua individu ditahan selepas mengingkari arahan Perintah Kawalan Pergerakan (PKP) dengan beriadah di sebuah taman perumahan di sini.

Ketua Polis Daerah Penampang Deputi Superintendan Mohd Haris Ibrahim berkata perbuatan kedua-dua suspek berumur 28 dan 30 tahun itu dikesan orang awam sebelum melaporkan kejadian kepada pihak polis.

“Bertindak dengan maklumat, sepasukan polis ke lokasi yang dinyatakan dan melihat kedua-dua suspek beriadah berdekatan kawasan sekatan jalan raya Op COVID-19 kira-kira jam 5.20 petang.

“Kedua-dua suspek bukan sahaja mengingkari arahan PKP malah enggan beredar semasa diarahkan pulang oleh anggota polis yang berada di lokasi,” katanya.

Beliau berkata tindakan suspek membuatkan polis terpaksa membuat penahanan dan suspek kemudiannya dibawa ke IPD Penampang untuk tindakan lanjut.

“Kes disiasat mengikut Seksyen 186 Kanun Keseksaan dan Seksyen 22(b) Akta Pencegahan dan Pengawalan Penyakit Berjangkit 1988 (Akta 342).

“Orang ramai diingatkan untuk mematuhi PKP dan duduk di rumah jika tidak mempunyai urusan penting di luar, kita juga tidak akan teragak-agak untuk menahan pihak yang ingkar dalam usaha memutuskan rantaian virus COVID-19 di negeri ini,” katanya.

Beliau berkata demikian semasa ditemui di lokasi Sekatan Jalan Raya (SJR) di sini.

Dalam pada itu Haris berkata pihaknya kini membuka laluan khas kepada pekerja yang bekerja dalam perkhidmatan perlu (essential services).

“Laluan ini bagi memudahkan pemandu melalui SJR dengan mudah selain mengelakkan kesesakan dan tidak berlaku kelewatan kepada golongan essential services.

“Ini juga bagi memudahkan pihak penghantaran makanan untuk menghantar tempahan pelanggan dalam masa singkat tanpa berhadapan dengan kesesakan semasa SJR dilaksanakan,” katanya.


Setahun Terajui Sabah, GRS Pilihan Tepat Untuk Rakyat – Hajiji

TAWAU: Rakyat Sabah telah membuat keputusan tepat memilih Gabungan Rakyat Sabah (GRS) sebagai kerajaan menerajui Sabah, sejajar dengan pentingnya negeri sealiran dengan kerajaan Persekutuan.

Kemenangan GRS pada Pilihan Raya Negeri Ke-16 (PRN16) membuka jalan kepada kewujudan persefahaman dan kerjasama erat antara kerajaan negeri dengan Persekutuan yang diterajui Tan Sri Muhyiddin Yassin.

Sehubungan itu sempena Setahun Malaysia Prihatin hari ini, Ketua Menteri, Datuk Seri Hajiji Hj Noor, bagi pihak kerajaan GRS dan rakyat negeri ini mengambil kesempatan mengucapkan terima kasih kepada Kerajaan Persekutuan terutama Perdana Menteri atas keprihatinan kepada negeri ini.

“Sabah menerima pelbagai bantuan untuk meningkatkan ekonomi, pembangunan dan kesejahteraan rakyat, terutamanya ketika penularan pandemik COVID-19. Ini membuktikan kepentingan dan keperluan Sabah adalah keutamaan kepada kerajaan Persekutuan.

“Justeru, mewakili kerajaan GRS dan seluruh rakyat negeri ini, kami merakamkan tahniah kepada Perdana Menteri atas kejayaan dan bantuan kepada rakyat negara ini, terutama ketika berdepan cabaran penularan pandemik ini,” katanya dalam satu kenyataan medianya di sini hari ini.

“Bantuan ini sedikit sebanyak meringankan beban rakyat Malaysia di Sabah dan saya berharap berharap kerjasama dan bantuan daripada kerajaan Persekutuan akan berterusan.”

Sementara itu, Muhyiddin dalam amanatnya sempena ulang tahun setahun Perikatan Nasional, hari ini, menyatakan kawalan sempadan menjadi antara agenda utama kerajaan dengan menambah aset dan penggunaan peralatan berteknologi tinggi untuk di tempatkan di sepanjang sempadan termasuk di Sabah, menerusi pendekatan lima sempadan hadapan.

Perdana Menteri juga menyatakan bahawa kerajaan Persekutuan bersama agensi berkaitan akan mengambil tindakan untuk meningkatkan capaian internet terutama di Sabah dan Sarawak dengan inisiatif Jalinan Digital Nasional (JENDELA) dalam Rancangan Malaysia Ke-12 (RMKe-12). – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak Meninggal Kerana COVID-19, Keluarga Dipulau & Dihalau Oleh Jiran

JAKARTA: Satu keluarga seorang pesakit COVID-19 yang meninggal dunia akibat wabak itu di Indonesia dilapor dipulaukan penduduk tempatan.

Menurut portal Makassar Terkini, keluarga itu turut diusir dari rumah mereka di Kecamatan Tanjung Priuk, Jakarta Utara.

”Baru sahaja bersedih kerana anak meninggal akibat COVID-19 pada Jumaat, keluarga itu dihalau dari rumah sewa mereka pada Sabtu,” kata Ketua Gerakan Rakyat Cinta Indonesia, Irma yang menziarahi keluarga berkenaan pada Isnin (6 April).

Katanya, pihak rukun tetangga kejiranan itu telah menyarankan ahli keluarga tersebut untuk mengkuarantin diri mereka di rumah.

Bagaimanapun, penduduk berkenaan masih tidak berpuas hati kerana anak kecil keluarga itu dikatakan batuk-batuk dan masih keluar dari rumah.

Namun Irma berkata penduduk tempatan tidak seharusnya mengusir sesiapapun yang tergolong dalam kelompok Orang Dalam Pemantauan (ODP) COVID-19.

“Kerajaan sepatutnya menyarankan penduduk tidak meminggirkan OPD, sepatutnya ada sokongan semua jiran ketika (mereka) bersedih anaknya meninggal,” ujarnya.

Beliau turut menyarankan kerajaan agar menyalurkan maklumat jelas melalui saluran rasmi bagi mengelakan rasa panik dalam kalangan penduduk tempatan jika ada kejadian serupa selepas ini.


Koronavirus: Jumlah Terkini Maut Meningkat Kepada 490 Orang

BEIJING: Jumlah kematian terkini akibat wabak coronavirus meningkat kepada 490, selepas pihak berkuasa di wilayah Hubei melaporkan 65 lagi kematian, hari ini.

Dalam perkembangan terkini daripada suruhanjaya kesihatan di Hubei, peningkatan dilihat turut berlaku ke atas jangkitan terbaharu, dengan 3,156 kes. – AFP


Rakyat Perlu Sedia Kemungkinan PKP Dilaksana Semula

KUALA LUMPUR: Rakyat Malaysia perlu bersedia berdepan kemungkinan Perintah Kawalan Pergerakan (PKP) berkuat kuasa semula, sekiranya penularan jangkitan COVID-19 yang sebelum ini mencatatkan penyusutan kembali meningkat.

Mendedahkan perkara itu, Menteri Kanan (Keselamatan), Datuk Seri Ismail Sabri Yaakob, menitipkan pesanan bahawa apa yang berlaku ketika situasi semasa mungkin berbeza dengan persekitaran semalam.

Sehubungan itu, katanya, setiap keputusan kerajaan sebenarnya bergantung kepada situasi semasa dan data mengenai kadar penularan COVID-19 yang diperoleh dari Kementerian Kesihatan (KKM).

“Kita lihat banyak negara di dunia seperti Jerman, Korea Selatan, China dan sebagainya membuka negara mereka (daripada perintah berkurung atau kawalan pergerakan), tetapi apabila situasi berubah, akhirnya mereka perlu tutup semula.

“Kita baca berita semalam bahawa Arab Saudi yang sebelum ini tiada penutupan sepenuhnya di negara terbabit, kini mengenakan perintah berkurung selama 24 jam berkuat kuasa untuk lima hari, iaitu dari 23 Mei hingga 27 Mei.

“Oleh itu, lima hari termasuk ketika Aidilfitri, negara mereka ditutup atau dikenakan perintah berkurung, tetapi kita bernasib baik apabila kerajaan memberikan sedikit kelonggaran.

“Bagaimanapun, setiap kebebasan perlu dihargai dengan penuh tanggungjawab , iaitu menjaga kepentingan diri dan masyarakat, termasuk keselamatan keluarga sendiri,” katanya pada sidang media selepas Mesyuarat Khas Menteri Mengenai Perintah Kawalan Pergerakan Bersyarat (PKPB), di Putrajaya, hari ini. – Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Gadis Hamil 4 Bulan Dibunuh Kerana Kekasih Tidak Mahu Bertanggungjawab

Seorang wanita berusia 21 tahun yang juga pelajar universiti ditemui tidak bernyawa di biliknya di sebuah rumah di Kota Makassar, Indonesia, pada Sabtu 14 Disember 2019, jam 12.30 tengah hari.

Mayat mangsa, Asmaul Husna, ditemui rakan serumah dalam keadaan berlumuran darah dengan bantal yang menutup wajahnya.

Penemuan mayat mangsa itu menggemparkan penduduk di sekitar dan pihak berkuasa segera membawa mayatnya ke hospital untuk melakukan bedah siasat. Polis juga menahan seorang lelaki, Ridhoyatul Khaer, 20, yang juga merupakan pelajar universiti dan teman lelaki mangsa untuk membantu siasatan. Suspek ditahan kerana berada dalam keadaan mencurigakan ketika di tengah kerumun orang ramai di tempat kejadian.Siasatan awal mendapati, suspek mengaku ada bertengkar dengan mangsa yang memaklumkan dirinya hamil 4 bulan.Tetapi polis masih menunggu laporan bedah siasat untuk mengesahkan dakwaan itu. “Kami masih menunggu hasil laporan autopsi sama ada mangsa benar hamil atau tidak kerana suspek mengaku mereka bertengkar disebabkan mangsa mengaku dirinya hamil sebelum dibunuh suspek,” kata polis.Sebelum kejadian itu, suspek menceritakan mangsa ada meminta dia bertanggungjawab di atas kehamilannya itu. Tetapi suspek mahu berbincang dengan keluarganya terlebih dahulu. Mangsa terus mendesak suspek menghubungi orang tuanya untuk memaklum perkara itu dan berlaku pertengkaran di antara mereka. Mangsa kemudian bertindak menghubungi orang tua teman lelakinya biarpun suspek mengugut akan mencederakan dia. Tidak endah dengan ugutan itu dan sekali lagi tercetus pertengkaran di antara mereka. Di saat suspek melihat mangsa baring, timbul niatnya untuk membunuh mangsa.Suspek mengambil bantal bergambar Hello Kitty dan menekup muka mangsa selama 15 minit. Namun mangsa masih hidup dan kekejangan, suspek keluar mengambil pisau di dapur lalu mengelar lehernya sehingga mangsa benar-benar mati sebelum beredar dari lokasi kejadian. Suspek kini berdepan dengan tindakan undang-undang dan bakal dipenjara selama 15 tahun kerana kesalahan membunuh.Sumber: Sosok


Sabah Benarkan Aktiviti Selam Skuba & Renang

KOTA KINABALU: Sabah mula membenarkan aktiviti sukan rekreasi air seperti renang, snorkeling, selam skuba, kayak dan sea walking bermula hari ini.

Menteri Kerajaan Tempatan dan Perumahan, Datuk Seri Panglima Masidi Manjun berkata, kelonggaran ini diberikan kepada individu yang sudah menerima vaksin lengkap dan perlu mematuhi penjarakan fizikal sekurang-kurangkan dua hingga tiga meter.

Selain itu, pergerakan individu dari rumah yang sama dan golongan dewasa yang telah melengkapkan dua dos vaksin dibenarkan keluar mengikut jumlah kapasiti kenderaan.

Kebenaran bagi pengusaha restoran untuk meletakkan meja di ruang legar atau kaki lima restoran yang berkuat kuasa sejak 2 September hanya untuk pengusaha yang sudah menyewa tapak berkenaan dengan Pihak Berkuasa Tempatan (PBT) dan tertakluk kepada prosedur operasi standard (SOP) semasa.

Kelonggaran berkenaan antara perubahan dalam SOP baharu bagi negeri Sabah.

Semalam Sabah mencatatkan sebanyak 2,404 kes positif Covid-19 dengan 35 kematian.

Daerah Kota Kinabalu kekal mencatatkan kes tertinggi dengan 387 kes diikuti dengan Sandakan 256 kes, Tuaran 232 kes, Penampang 173 kes dan Papar 167 kes.

Daripada 2,404 kes yang dilaporkan, sebanyak 40.9 peratus adalah kes positif yang lewat didaftar antara dua hingga tiga hari, 127 kes merupakan keputusan saringan yang didaftar lewat antara empat hingga lima hari dan 261  kes adalah yang didaftar lewat melebihi lima hari selepas keputusan ujian diketahui.

Saringan kontak rapat menjadi penyumbang utama keseluruhan kes hari ini dengan 1,393 kes atau 57.9 peratus, saringan bergejala sebanyak 755 kes dan 65 kes daripada saringan kluster. Daripada jumlah itu, 2,174 kes daripada adalah warga Malaysia dan 230 kes adalah bukan warganegara.

Sehingga kini, jumlah kumulatif kes Covid-19 di Sabah sebanyak 155,006 kes manakala, bilangan keseluruhan kes sembuh seramai 122,428 orang.

Setakat 2 September, 41.5 peratus penduduk dewasa Sabah telah melengkapkan pengambilan vaksin dan 60.5 peratus memperoleh sekurang-kurangnya satu dos.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Akibat Ditinggalkan, Lelaki Ini Bunuh Bekas Isterinya Yang Sarat Mengandung Menggunakan Busur

Seorang wanita yang sarat mengandung maut setelah dibunuh oleh bekas suaminya dengan menggunakan busur silang.

Bermotifkan dendam kerana ditinggalkan isterinya untuk lelaki lain, Ramanodge Unmathallegado, 51, telah membuat perancangan selama setahun sebelum akhirnya menembak dan membunuh bekas isterinya itu.

Doktor tidak dapat menyelamatkan nyawa Devi, 35, namun bayi dalam kandungannya dapat diselamatkan menerusi pembedahan kecemasan.

Unmathallegado dilaporkan berang kerana Devi mahu melarikan diri daripadanya, malah turut merancang membunuh pasangan baru Devi, Imtiaz Muhammad.

Memetik laporan The Metro, Unmathallegado bersembunyi di dalam bangsal di kediaman pasangan berkenaan pada pagi kejadian, dengan berbekalkan senjata termasuk busur silang, anak panah, tukul, pisau dan gunting.

Mahkamah diberitahu, dia mengambil masa beberapa bulan mengumpul senjata serta melakukan pemerhatian di kediaman pasangan itu sebelum melaksanakan perancangannya pada November tahun lalu.

Bagaimanapun, kebetulan pada pagi itu Imtiaz masuk ke bangsal berkenaan seterusnya mengganggu perancangan Unmathallegado.

Tertuduh mengejar Imtiaz ke dalam rumah dan melepaskan busarnya selepas melihat bekas isterinya di situ.

Wanita itu cedera parah ketika cuba melarikan diri ke aras atas rumahnya sebelum Unmathallegado berjaya dihalang dan senjatanya dirampas.

Unmathallegado kini dibicarakan kerana menafikan semua tuduhan terhadapnya.


(VIDEO) ‘Dia Ni Masih Suami Aku!’ – Bengang Skandal Ditampar, Suami Ugut Pukul Isteri Guna Kayu

Sudahlah kantoi, malah lelaki ini tidak malu mempertahankan perempuan simpanannya dan mengugut mahu memukul isterinya dengan kayu.Sebelum itu, perosak rumah tangga itu ditampar oleh si isteri di hadapan suaminya. Bengang melihat tindakan isterinya, lelaki itu segera mengambil kayu dan mengancam mahu memukul dan menghalau isterinya dari tempat itu, sambil disaksikan oleh penduduk lain.

Kejadian itu juga dirakam oleh rakan si isteri menunjukkan pertengkaran di antara kedua-dua pihak.Berdasarkan video, si isteri bersama dengan beberapa rakannya datang menyerbu sebuah rumah yang dipercayai menjadi tempat suaminya untuk melampias nafsu.Ketika berdepan dengan dua pasangan itu, si isteri berkata, “Kau tahu tak, dia tu masih suami aku!”.Si suami yang memakai seluar pendek hanya melihat isterinya yang sedang marah. Malah dia meminta isterinya masih ke dalam rumah untuk berbincang kerana malu apabila penduduk sekitar mula datang melihat apa yang berlaku.“Sudah, masuk ke dalam dulu,” katanya.

Setelah masuk, si isteri mengheret keluar kekasih suaminya sambil dibantu oleh rakan yang turut mengerjakan perampas itu. Gagal mengawal kemarahan, maka hinggaplah satu tamparan kuat di pipi perampas itu.Tidak puas hati melihat isterinya sudah melampau, lelaki itu mengambil kayu di depan rumah lalu mengejar dan mengancam mahu memukul isterinya sebelum menghalaunya keluar dari rumah itu.

Bimbang dicederakan, isteri dan rakan-rakannya pun beredar dan salah seorang daripada mereka sempat menunjal kepala si perampas.

Sementara itu netizen menasihatkan si isteri membuat laporan polis agar kedua-duanya dikenakan tindakan.Sumber: Sosok, Redaksi Netijen


Penduduk Negeri Lain Dilarang Ke Sabah, Kata Shafie

KOTA KINABALU: Kerajaan Sabah mengumumkan Perintah Sekatan Imigresen kepada penduduk negeri lain sepanjang Perintah Kawalan Pergerakan bermula esok hingga 31 Mac ini.

Ketua Menteri Sabah, Shafie Apdal berkata semua pergerakan masuk penduduk negeri lain menerusi laluan udara, laut dan darat tidak dibenarkan, kecuali mendapat kelulusan kerajaan negeri dan pengesahan kesihatan yang membuktikan individu itu bebas Covid-19.

“Sekatan kemasukan semua pelancong dan pelawat asing ke Sabah juga dibuat dan sekatan menyeluruh semua perjalanan rakyat Sabah ke luar negara. Bagi yang baru pulang dari luar negara, mereka dikehendaki menjalani pemeriksaan kesihatan dan kuarantin secara sukarela selama 14 hari,” katanya dalam kenyataan hari ini.

Beliau berkata, larangan menyeluruh pergerakan dan perhimpunan ramai di seluruh Sabah, termasuk aktiviti keagamaan, sukan, sosial dan kebudayaan juga dikuatkuasakan.

“Untuk menguatkuasakan larangan ini, semua rumah ibadat dan premis perniagaan hendaklah ditutup, kecuali pasar raya, pasar awam, kedai runcit dan kedai serbaneka yang menjual barang keperluan harian.”

Shafie berkata, semua premis kerajaan juga ditutup, kecuali jabatan yang terlibat dengan perkhidmatan penting.

Katanya, kerajaan negeri mengaktifkan Jawatankuasa Bencana Negeri bermula 12 Mac lepas yang dipengerusikan setiausaha kerajaan negeri.

“Jawatankuasa Bencana di peringkat daerah juga diaktifkan dan dipengerusikan pegawai daerah,” katanya.

Shafie berkata, kerajaan negeri berharap kerjasama daripada Jabatan Kesihatan Sabah untuk membekalkan data terkini dan terperinci berkaitan penularan Covid-19 agar tindakan dapat diambil dengan cepat.


26 Rumah Setinggan Hangus Terbakar Di Telipok

KOTA KINABALU : Lebih 115 individu kehilangan tempat tinggal dalam kebakaran melibatkan 26 rumah di penempatan setinggan Telipok, di sini hari ini.

Penolong Pengarah Bahagian Operasi Jabatan Bomba dan Penyelamat Sabah Misran Bisara berkata pihaknya menerima panggilan kecemasan itu menerusi MERS 999 pada kira-kira 1.07 tengah hari.

“Anggota Balai Bomba dan Penyelamat Jalan Lintas, Tuaran serta Kota Kinabalu digerakkan ke lokasi kejadian untuk memadamkan kebakaran.

“Tiada kecederaan atau kematian dilaporkan dalam kejadian itu namun maklumat lanjut akan dikemaskini dari semasa ke semasa,” katanya yang dihubungi pemberita hari ini.

Misran berkata kebakaran itu berjaya dikawal pada 2.23 petang dan pemantauan kawasan kejadian sedang dijalankan.

“Punca kejadian masih dalam siasatan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Jangan Bawa Anak Kecil Ke Pusat Beli-Belah – Ismail Sabri

PUTRAJAYA, 11 Mei: Menteri Kanan (Kluster Keselamatan) Datuk Seri Ismail Sabri Yaakob menasihatkan orang ramai agar tidak membawa anak kecil ke pusat beli-belah untuk mengelakkan mereka daripada terdedah kepada bahaya dijangkiti COVID-19.

Beliau berkata walaupun tiada sekatan sedemikian di bawah Akta Pencegahan dan Pengawalan Penyakit Berjangkit 1988 ketika Perintah Kawalan Pergerakan Bersyarat (PKPB) berkuat kuasa, namun adalah menjadi tanggungjawab keluarga untuk tidak mendedahkan kanak-kanak kepada bahaya itu.

“Jangan gunakan kebebasan (PKPB) ini, akhirnya kita bahayakan nyawa keluarga kita,” katanya dalam sidang media harian mengenai perintah berkenaan di sini, hari ini. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Bapa Terlupa, Bayi Tertinggal Ditemui Mati Dalam Kereta

Bayi perempuan berusia sembilan bulan yang ditemui mati di dalam kereta di Indera Mahkota, Kuantan, hari ini, dipercayai ditinggalkan di dalam kenderaan itu kira-kira empat jam.

Difahamkan, Annur Jannatul Syuhada Mohd Khalil tertinggal dalam kenderaan itu akibat bapanya yang berusia 38 tahun terlupa menghantar bayi itu ke taska sebelum ke tempat kerja di Kompleks Tun Razak (Komtur) di Indera Mahkota.

Anak bongsu daripada tiga beradik itu hanya ditemui ketika bapanya keluar makan tengah hari pada waktu rehat berkerja, kira-kira 1 tengah hari tadi.

Ketua Polis Daerah Kuantan Asisten Komisioner Mohamad Noor Yusof Ali berkata, berdasarkan siasatan, bapa bayi itu sepatutnya menghantar mangsa ke sebuah taska di Indera Mahkota 15.

Bagaimanapun, katanya, bapanya terlupa menghantar bayi berkenaan ke taska itu sebelum ke tempat kerja dan mangsa ditinggalkan di dalam kereta kira-kira empat jam, bermula 9 pagi.

“Sebelum itu, bapa bayi itu menghantar anak perempuan sulung berusia 10 tahun ke sebuah sekolah di Kampung Chendering, pada 7.20 pagi.

“Selepas itu, lelaki terbabit pulang ke rumah mengambil isteri berusia 39 tahun untuk dihantar ke tempat kerja, selain seorang lagi anak perempuan berusia enam tahun dan mangsa.

“Pada 8.25 pagi, dia menghantar anak perempuannya itu ke sekolah yang sama untuk sesi prasekolah sebelum menghantar isteri ke tempat kerja di Indera Mahkota.

“Lelaki itu sepatutnya menghantar bayinya ke taska, sebaliknya dia terus menuju ke tempat kerjanya di Komtur,” katanya pada media, hari ini.

Beliau berkata, mayat mangsa dihantar ke Hospital Tengku Ampuan Afzan (HTAA) di Kuantan untuk bedah siasat.

Katanya, siasatan terperinci akan dijalankan dengan mengambil kira semua aspek, termasuk salah laku jenayah dan kecuaian.

“Kertas siasatan akan dibuka mengikut Seksyen 31(1) Akta Kanak-Kanak 200,” katanya.

Sementara itu, tinjauan di bilik mayat HTAA mendapati saudara mara dan rakan keluarga bayi itu menolak untuk ditemu ramah.


Tiada Masalah Parti Baharu Peter Anthony Sertai GRS, Kata Jeffrey Kitingan

KOTA KINABALU: Timbalan Pengerusi Gabungan Rakyat Sabah (GRS) Jeffrey Kitingan tidak mempunyai sebarang isu dengan parti apabila bekas Naib Presiden Warisan Peter Anthony menyertai gabungan pemerintah negeri itu.

Kitingan yang juga Timbalan Ketua Menteri, berkata langkah untuk menerima Parti Kesejahteraan Demoktratik Masyarakat (PKDM) yang baru didaftarkan, akan memperkukuhkan lagi GRS.

“Saya tidak mempunyai sebarang masalah selagi ingin bersama-sama dengan kerajaan demi perpaduan,” kata Kitingan yang juga Presiden STAR.

Katanya, ia juga menjadi platform untuk perpaduan politik, terutamanya dalam kalangan parti Kadazan Dusun Murut (KDM) Sabah, yang secara meluas dianggap sebagai berpecah.

Kitingan berkata seseorang tidak seharusnya “memandang rendah kumpulan kecil” dan adalah lebih baik untuk mengawal mereka dan bukannya ditinggalkan di luar GRS.

“Jika kita ingin bergerak seperti Sarawak dan bersatu, ini adalah salah satu cara. Marilah kita lihat dari sudut lebih positif,” katanya.

Katanya, beliau berharap dengan menjadi sebahagian daripada gabungan, PKDM boleh “bergabung dan bersatu” dengan parti komponen lain.

Pendirian Kitingan bertentangan dengan Setiausaha Agung PBS dan rakan pemimpin GRS Joniston Bangkuai, yang tidak berminat apabila PKDM menyertai gabungan itu, sambil berkata kesetiaan parti baharu tidak terbukti dan hakikatnya bahawa Anthony sebelum ini adalah pihak lawan.

Anthony dan Ahli Dewan Undangan Negeri Limbahau Juil Nuatim keluar daripada Warisan pada 27 Dis, selepas mendakwa parti itu “tersasar dari landasan sebenar”.

Ketika mengumumkan pendaftaran PKDM pada Isnin, Anthony berkata ia adalah masanya untuk parti-parti politik di Sabah bekerjasama supaya “kerajaan akan menjadi kuat seperti Sarawak”.

Kitingan berkata reaksi daripada pihak yang curiga dengan motif Anthony menyertai GRS boleh difahami kerana beliau juga pernah dianggap sebagai orang kanan Presiden Warisan Shafie Apdal.

Manakala Presiden SAPP Yong Teck Lee memberitahu FMT, isu penyertai PKDM ke dalam GRS masih belum dibincangkan.

GRS terdiri daripada Sabah Perikatan Nasional (Bersatu, STAR, SAPP, PAS dan Gerakan), Barisan Nasional (Umno, PBRS, MIC dan MCA) dan PBS. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 17,170 Kes Positif Dicatatkan Hari Ini

PUTRAJAYA: Kementerian Kesihatan melaporkan 17,170 kes baharu Covid-19, menjadikan keseluruhan jangkitan meningkat kepada 1,078,646 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 7,163 kes.

Ia disusuli Kuala Lumpur dengan 2,183 kes, Kedah (1,212), Johor (1,054), Negeri Sembilan (884), Sabah (776), Pahang (638), Kelantan (615), Perak (596), Sarawak (582), Pulau Pinang (554), Terengganu (437), Melaka (416), Putrajaya (84), Labuan (11) dan Perlis (10).


ESSCOM Tahan 42 PATI Dalam Ops Gasak Laut Di Kunak

KUNAK: Seramai 42 pendatang asing tanpa izin (PATI) ditahan dalam Operasi Gasak Laut Siri 3, di tiga perkampungan atas air, di sini hari ini.

Dalam operasi pukul 3.30 pagi itu, semua PATI yang ditahan terdiri daripada 24 lelaki, 18 wanita termasuk lima kanak-kanak berumur antara 3 hingga 63 tahun.

Komander Kawasan Keselamatan Khas Pantai Timur Sabah (Esscom), Datuk Hazani Ghazali berkata, operasi itu dilakukan bertujuan mengekang kemasukan dan kewujudan Pati yang disyaki menjadi tali barut kepada kumpulan penculik rentas sempadan.

“Berdasarkan risikan kumpulan penjenayah rentas sempadan ini sering menjadikan perkampungan atas air sebagai lokasi persembunyian mereka sebelum melakukan jenayah.

“Justeru, dalam operasi kali ini, serbuan dan pemeriksaan dilakukan di Kampung Pangi, Hampilan dan Pangkalan,” katanya menerusi kenyataan media, hari ini.

Seramai 187 orang diperiksa dalam operasi tersebut dan 42 daripadanya ditahan kerana tidak mempunyai dokumen atau meragukan.

“Semua suspek dihantar ke Jabatan Imigresen Malaysia (JIM) untuk pemeriksaan lanjut sebelum disahkan sebagai Pati.

“Kes disiasat mengikut Seksyen 6 (1) Akta Imigresen 1959/63,” katanya.

Tambah Hazani, operasi yang disertai Sabah Electricity Sdn Bhd (SESB) turut melakukan operasi pemotongan bekalan di rumah setinggan yang dikesan membuat penyambungan elektrik secara haram.

“Esscom akan mempergiat lebih banyak operasi sebegini dari semasa ke semasa dalam usaha memburu saki baki tali barut penjenayah rentas sempadan,” katanya.

Selain JIM dan SESB, operasi tersebut turut membabitkan Polis Diraja Malaysia (PDRM), Rejimen Askar Melayu Diraja, Angkatan Tugas Bersama (ATB), Pasukan Gerakan Am (PGA), Jabatan Pendaftaran Negara (JPN) dan Majlis Daerah Kunak membabitkan 206 pegawai dan anggota. – BorneoToday


Amaran Hujan Lebat, Limpahan Air Laut Di Sabah & Labuan

KUALA LUMPUR: Jabatan Meteorologi Malaysia (MetMalaysia) hari ini mengeluarkan amaran cuaca waspada peringkat kuning dengan hujan lebat dijangka di beberapa daerah di Sabah dan Labuan, selama dua hari bermula esok.

Ketua Pengarah MetMalaysia, Jailan Simon, berkata amaran cuaca peringkat kuning di Sabah membabitkan kawasan pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat serta Kudat.

“Angin kencang timur laut berkelajuan 40 hingga 50 kilometer sejam (km/j) dengan ombak mencapai 3.5 meter, dijangka di Sabah dan Labuan dalam tempoh berkenaan.

“Keadaan ini boleh mendatangkan risiko limpahan air laut di pesisir pantai dan muara sungai di kawasan terbabit,” katanya dalam satu kenyataan, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengeluaran Khas KWSP Diawalkan 18 April Esok – Tengku Zafrul

KUALA LUMPUR: Pengeluaran Khas Kumpulan Wang Simpanan Pekerja (KWSP) yang dijadualkan 20 April ini akan diawalkan 18 April esok.

Perkara tersebut disahkan Menteri Kewangan, Tengku Zafrul Tengku Abdul Aziz menerusi satu kenyataan sebentar tadi.

“Ramai yang message dan komen dalam social media saya, “YB, pengeluaran KWSP boleh cepat lagi tak?”

“Saya mendengar suara anda. Oleh itu, setelah berbincang dengan KWSP, sukacita dimaklumkan pengeluaran khas KWSP akan dikreditkan secara berperingkat mulai 18 April 2022 dan bukannya 20 April 2022 seperti yang diumumkan sebelum ini.

Saya harap pengeluaran ini akan lebih menceriakan sambutan Aidilfitri #KeluargaMalaysia, InsyaAllah,” katanya dalam satu kenyataan di Facebook miliknya sebentar tadi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jamawi Dilantik Pengerusi Baharu SUDC

KOTA KINABALU: Pengerusi Sabah Urban Development Corporation Sdn Bhd (SUDC) yang baharu Jamawi Jaafar berkata amanah yang diberikan oleh kerajaan negeri bagi beliau menggalas tugas sebagai pengerusi syarikat berkaitan kerajaan merupakan satu cabaran baharu untuk dilaksanakan.

Katanya tugas serta tanggungjawab tersebut di luar dari kemahiran beliau yang lebih akrab dalam bidang pertanian namun beliau beranggapan ianya satu cabaran baharu yang mendorong beliau berfikir di luar kotak pemikiran.

“ Saya anggap ini satu cabaran baharu, namun dengan adanya pihak pengurusan yang sediada serta berpengalaman dengan membudayakan konsep kerja berpasukan saya yakin tugas serta tanggungjawab ini mampu dilaksanakan sebaiknya,” katanya.

Beliau berkata demikian dalam amanat awalnya bersama pihak pengurusan SUDC selepas menerima surat pelantikannya sebagai pengerusi baharu SUDC yang disampaikan oleh bekas Pengerusi SUDC sebelum ini Datuk Bonipasiius Bianis @Boniface di Pejabat SUDC Wisma MAA dekat sini.

Majlis tersebut turut dihadiri oleh Pengurus Besar Kumpulan SEDCO Datuk Haji Pangiran Saifuddin Pg Tahir, Pengurus Besar SUDC Anthony Undan Dumpangol, Timbalan Pengurus Besar Datin Leena Toyoi serta pegawai pegawai kanan SUDC.

Menurut Jamawi yang juga bekas Wakil Rakyat Kemabong, SUDC yang terlibat dalam sektor pembangunan hartatanah pusat komersial dan perumahan sudah tentu berhadapan dengan pelbagai cabaran terutamanya ketika ekonomi negara merundum ekoran penularan pandemik koronavirus Covid-19 yang bukan sahaja dihadapi oleh negara malah hampir seluruh dunia sedikit menjejaskan usaha membangun dan meransang ekonomi negeri Sabah menerusi pembangunan hartatanah.

“ Kita akan mencari makanisme baharu untuk menangani cabaran ini dan ini akan kita perincikan dalam mesyuarat pengurusan yang akan datang,” jelas beliau.

Sambil menghargai  dan berterima kasih kepada kerajaan GPS di bawah kepimpinan Ketua Menteri Datuk Seri Panglima Haji Hajiji Haji Noor yang memberikan kepercayaan melantik beliau sebagai Pengerusi SUDC yang baharu Jamawi berharap konsep kerja berpasukan dalam organisasi tersebut akan terus menjadi budaya bukan sahaja di pihak pengurusan malah di peringkat kaki tangan bawahan.

“ Kejayaan organisasi ini bukan sahaja menjadi tanggungjawab sepenuhnya oleh pihak pengurusan tertinggi malah semua pihak perlu mengamalkan budaya kerja berpasukan bagi meletakkan SUDC sebagai salah sebuah syraikat berkaitan kerajaan di negeri ini  dalam mencipta kejayaan yang lebih cemerlang pada masa akan datang,” tambah Jamawi. – Utusan Borneo


Guru Sabah Menang Anugerah UK Dengan Hadiah RM 8700

KENINGAU: Pasukan guru dari Kolej Vokasional Keningau yang terdiri dari dua orang guru Bahasa Inggeris, Puan Nurazilah Othman dan Dr. Sirhajwan Idek, telah berjaya memenangi anugerah antarabangsa Simon Greenall Award dimana mereka akan menerima geran berjumlah GBP 1500 (RM 8768) untuk memperkembangkan projek seni mereka yang bertajuk “Dau Dau”.

Sebelum juara pertandingan ini terpilih, sesi temubual dan pembentangan telah dilaksanakan untuk tiga peserta atau pasukan terbaik dari seluruh dunia dan ianya diadili oleh lima hakim.

Dr. Sirhajwan Idek dan Nurazilah Othman diumumkan sebagai pemenang di laman sesawang Macmillan Education pada 9 Julai 2021 yang boleh diakses melalui pautan ini: https://www.macmillanenglish.com/sgaward

Projek “Dau Dau” yang bermaksud dulu-dulu dalam bahasa Bajau merupakan satu projek seni yang menggabungkan tiga bidang seni iaitu seni penulisan seperti cerpen dan puisi, seni persembahan contohnya tarian dan teater serta seni visual terutamanya lukisan dan media.

Tema utama projek ini adalah budaya etnik khususnya kaum di Sabah namun ianya juga meneroka isu-isu semasa seperti pandemik, keamanan dunia dan kesihatan mental.

Bahasa Inggeris digunakan sebagai bahasa pengantara dan ianya diterapkan dalam setiap aktiviti. Melalui projek ini, ramai pelajar mereka yang telah berjaya menerbitkan hasil karya mereka di majalah sastera, membuat persembahan tarian, cerita dan puisi di festival seni serta memenangi beberapa pertandingan penulisan.

Anugerah Simon Greenall ini merupakan anjuran Macmillan Education dan International House dan ianya diwujudkan sebagai penghormatan kepada tokoh pendidikan Bahasa Inggeris, Simon Greenall, dengan memberi geran wang ringgit kepada projek Bahasa Inggeris yang mampu memupuk semangat komuniti.

Pasukan ini merupakan penerima pertama anugerah ini yang dilancarkan pada awal tahun 2021 dan ianya terbuka kepada golongan pendidik di seluruh dunia.

Encik Johari @ Jaibet Bin Sabin menyatakan rasa gembiranya dengan pencapaian kedua-dua guru ini yang telah berjaya melatih para pelajar kolej tersebut dalam bidang seni sehingga ada yang telah berjaya menempa kejayaan di peringkat global.

Dia berharap agar bidang seni dapat diperluaskan lagi memandangkan ianya mampu memupuk nilai murni dan kreativiti pelajar.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mungkin Terdapat Tiga Strain COVID-19 Di Malaysia – KP Kesihatan

PUTRAJAYA, 15 April: Kementerian Kesihatan (KKM) tidak menolak kemungkinan terdapat tiga strain COVID-19 di negara ini, kata Ketua Pengarah Kesihatan Datuk Dr Noor Hisham Abdullah.

Bagaimanapun, berkata menegaskan masih terlalu awal untuk mengesahkannya kerana perkara itu perlu terlebih dahulu dikaji oleh pihak berkuasa kesihatan termasuk Institut Penyelidikan Perubatan (IMR).

Beliau berkata ia adalah virus baharu dan tiada sebarang laporan atau data untuk membantu pihak berkuasa dalam penyelidikan mereka.

“Ini adalah virus baharu jadi pada asasnya kami tidak mempunyai laporan atau data tentang virus ini yang boleh kami rujuk, tidak seperti virus lain,  yang kami sudah kenal pasti dan ada laporannya.

“Jadi apa yang kami lakukan di IMR adalah mengkaji serologi virus ini, isolasinya dan juga mengkaji genomiknya,” jelasnya pada taklimat harian mengenai COVID-19 di KKM di sini, hari ini.

Dr Noor Hisham berkata kes postitf  COVID-19 yang terdapat di Malaysia mungkin strain C.

“Perlu ingat, dalam gelombang pertama penyakit ini di negara ini, sebanyak 16 pesakit adalah dari China, jadi kita tahu ada kebarangkalian kumpulan ini adalah daripada kumpulan Wuhan.

“Sama ada kita menyaksikan strain virus yang berbeza, ia bergantung … berikutan  mereka (laporan) menyatakan  di China kini mungkin adalah strain B dan mereka menyatakan di Asia adalah  strain C dan di Amerika Syarikat dan Eropah adalah  strain A, sebagai contoh.

“Tetapi kami tidak tahu sehingga kami jalankan proses kultur virus di negara ini dengan sususan genome yang lengkap …jika kami dapat lakukan itu dan tag serta kenal pasti ciri-ciri  virus di negara ini sama ada ia jenis A ,B atau C.

“Mungkin ada tiga strain di negara ini tetapi kami tidak tahu sehingga kami lakukan isolasi virus itu dan tag  virus itu, hanya selepas itu kami boleh buat perbandingan,” jelasnya.

Terdapat laporan bahawa Jenis A kemungkinan besar adalah strain yang menjadi punca kepada wabak ini, Jenis B terhasil daripada Jenis A, dipisahkan oleh dua mutasi dan Jenis C adalah “anak” Jenis B.


Mayat Lelaki Hilang Dipercayai Dibaham Buaya Ditemukan

KINABATANGAN: Mayat lelaki yang dikhuatiri hilang dipercayai dibaham buaya ketika menangkap ikan di sungai Tanjung Bulat Jungle Camp, di sini, ditemukan pagi tadi.

Mangsa, Zulkifli Azmi, 23, yang juga pekerja pusat pelancongan itu ditemui penduduk kira-kira pukul 9 pagi.

Ketua Balai Bomba dan Penyelamat Kinabatangan, Nurul Azlan Shah Jamaludin, berkata mayat mangsa ditemui di sekitar lokasi mangsa dilaporkan dibaham buaya semalam.

“Pasukan bomba membantu mengambil mangsa dan seterusnya diserahkan kepada pihak polis untuk tindakan lanjut.

“Operasi mencari dan menyelamat (SAR) kemudian ditamatkan pada pukul 10.11 pagi,” katanya.

Semalam, media melaporkan mangsa dipercayai dibaham buaya ketika memukat di kawasan sungai itu dalam kejadian kira-kira jam 11 pagi sebelum pasukan bomba melancarkan operasi SAR. – BorneoToday


Pejalan Kaki Maut Dilanggar Lari

BELURAN: Seorang pejalan kaki maut dipercayai dilanggar lari oleh kenderaan di Kilometer 3, Jalan Beluran-Telupid, berhampiran Taman Palantung, awal pagi semalam.

Dalam kejadian kira-kira jam 1.20 pagi itu, mangsa yang hanya dikenali sebagai Rosli berumur lingkungan 30an meninggal dunia di lokasi kejadian.

Ketua Polis Daerah Beluran Superintendan Kasim Muda berkata, siasatan awal mendapati mangsa dalam keadaan mabuk sedang berjalan kaki di tempat kejadian, iaitu satu kawasan selekoh.

“Kenderaan yang telah melanggar mangsa terus meninggalkan tempat kejadian,” katanya.

Beliau berkata, orang awam yang menjumpai mangsa terbaring di atas jalan raya terus menghubungi pihak polis untuk tindakan tindakan lanjut.

“Setakat ini, belum ada maklumat berkaitan kenderaan yang telah melanggar mangsa,” katanya.

Pihak Jabatan Siasatan dan Penguatkuasaan Trafik Ibu Pejabat Polis Daerah Beluran meminta bantuan orang ramai yang melihat atau mempunyai maklumat kejadian itu untuk tampil memberi maklumat bagi membantu siasatan.

Kes itu disiasat mengikut Seksyen 41(1) Akta Pengangkutan Jalan (APJ) 1987.


Shafie jumpa Tun M esok, bincang MA63

KETUA Menteri Sabah, Datuk Seri Mohd Shafie Apdal akan berjumpa dengan Tun Dr Mahathir Mohamad, esok bagi membincangkan perkara berkaitan Perjanjian Malaysia 1963 (MA63).

Mohd Shafie yang juga Menteri Kewangan negeri berkata, pertemuan yang dijadualkan berlangsung di Putrajaya itu adalah kali kedua dengan Perdana Menteri bagi membincangkan perkara berkenaan.

“Ini adalah mesyuarat kedua dan beberapa jawatankuasa (perundingan) yang telah diwujudkan akan meneliti secara mendalam dari segi bagaimana hendak melaksanakannya (apa yang dijanjikan kepada Sabah berdasarkan MA63)… ada usaha positif ke arah itu.

“Walaupun ia mungkin mengambil sedikit masa… tetapi setakat ini Alhamdulillah,” katanya kepada media selepas merasmikan Kursus Eksekutif Khas kepada Ahli Parlimen dan Ahli Dewan Undangan Negeri (ADUN) Sabah di Kota Kinabalu, hari ini.

Mohd Shafie yang juga Presiden Parti Warisan Sabah (WARISAN) bagaimanapun enggan mengulas lanjut berhubung pertemuan itu kerana ia masih di peringkat perundingan.

Perdana Menteri ketika berucap pada sambutan Hari Malaysia di Kota Kinabalu, 16 September tahun lalu berkata, Kerajaan menerusi slogan ‘Malaysia Baharu’ akan mengembalikan status rakan sekutu kepada Sabah dan Sarawak, berbanding negeri dalam Malaysia.

Dr Mahathir dilaporkan berkata, beliau mengambil maklum penukaran status Sabah dan Sarawak, daripada rakan sekutu kepada negeri dalam Malaysia sebelum ini dan pengembalian status itu sebahagian proses akan dilaksanakan selepas kajian MA63 disiapkan.

Beliau dilaporkan berkata, pengembalian status Sabah dan Sarawak seperti terkandung dalam MA63 memberi negara asas kukuh untuk mengeratkan hubungan ketiga-tiga wilayah.

Dalam perkembangan lain, Mohd Shafie meminta semua wakil rakyat kerajaan di negeri ini mengambil pengajaran terhadap keputusan Pilihan Raya Kecil (PRK) Dewan Undangan Negeri (DUN) Semenyih di Selangor yang memihak kepada Barisan Nasional (BN).

Beliau berkata, apa yang berlaku di Semenanjung, juga akan memberi kesan kepada Sabah dan Sarawak.

“Oleh itu, kita (wakil rakyat) perlu mengambil iktibar dengan apa yang berlaku dan rakyat telah memutuskan apa yang mereka kehendaki. Kita kena terima keputusan itu.

“Kita akan melihat bagaimana selaraskan agar ia tidak berterusan (kemenangan kepada pembangkang), untuk memastikan kedudukan kita sebagai kerajaan (kekal) sekali gusdapat memenuhi apa yang mereka (rakyat) harapkan,” katanya.

Terdahulu, Mohd Shafie meminta semua wakil rakyat sentiasa turun padang untuk mendekati rakyat dengan lebih kerap, sekali gus mendengar apa yang dikehendaki rakyat. – Harian Metro


Rampas Arak, Rokok Bernilai Lebih RM500,000

TELUPID: Sebuah premis menjual rokok dan arak seludup diserbu anggota Tiger Platoon Pasukan Gerakan Am (PGA) dan merampas barangan bernilai lebih RM500,000 di Kampung Gambaron, dekat sini, semalam.

Dalam kejadian kira-kira jam 5.30 petang itu, tiga lelaki berusia 40 hingga 60 tahun disyaki pemilik premis dan pekerja turut berjaya diberkas.

Pemilik premis adalah warga tempatan manakala pekerjanya adalah warga asing Filipina dan Indonesia.

Pegawai Memerintah, PGA Batalion 20 Beluran, Asisten Komisioner Mohd Nasaruddin M Nasir, berkata bertindak atas maklumat orang awam sepasukan anggota segera dihantar ke lokasi terbabit bagi menjalankan serbuan.

Katanya, sebaik sampai di premis itu anggota bertugas diketuai Inspektor Mohd Nazrin Shah Zulhakim memperkenalkan diri sebagai polis dan kemudian menjalankan pemeriksaan.

“Sejurus itu, dua lagi lelaki ditemui sedang sibuk memunggah rokok dan arak ke dalam lori.

“Pemeriksaan lanjut mendapati barangan berkenaan dipercayai tidak bercukai dipercayai diseludup.

“Anggota bertugas kemudiannya merampas wang tunai sebanyak RM3,491 yang disimpan di kaunter premis berkenaan kerana disyaki hasil jualan barangan seludup,” katanya dalam satu kenyataan media, hari ini.

Mohd Nazrin berkata, semua suspek kemudiannya diberkas dan barangan berkaitan di situ dirampas untuk tindakan lanjut.

“Barangan rampasan iaitu rokok seludup, arak seludup, lori dan wang tunai yang semuanya dianggarkan RM586,768.

“Suspek bersama barang rampasan dihantar ke Ibu Pejabat Polis Daerah (IPD) Beluran untuk tindakan lanjut.

“Siasatan diteruskan mengikut Seksyen 135 (1)(d) Akta Kastam 1967,” katanya.


Zizi Kirana Padam Gambar Seksi Di Instagram

KUALA LUMPUR: Penyanyi, Zizi Kirana tekad memadam semua gambar seksinya di Instagram bagi memenuhi permintaan ibunya.

Zizi ketika ditemui berkata, hatinya terjentik tatkala ibunya mengirimkan mesej panjang di WhatsApp sekali gus mengambil keputusan untuk berbuat demikian.

“Satu hari selepas solat Subuh, saya menerima kiriman mesej daripada ibu. Selepas dia bertanya sama ada saya sudah solat Subuh atau belum, saya nampak lagi dia sedang menaip sesuatu. Dia ambil masa yang agak lama juga sebelum mengirimkan mesej itu kepada saya.

“Intinya adalah dia meminta supaya saya memadam gambar-gambar seksi di Instagram dan menasihati saya supaya menjaga pemakaian saya,” katanya kepada Harian Metro.

Zizi berkata, dia juga memilih untuk perlahan-lahan mengubah dirinya ke arah kebaikan kerana  sedar kita kini berada di penghujung zaman.

“Sebenarnya, sejak awal tahun lalu lagi saya sudah mula terfikir mengenai perkara ini lebih-lebih lagi apabila dunia dilanda Covid-19. Saya sentiasa berfikir, kita tak tahu bila ajal akan menjemput kita. Jadi, tak salah kalau kita semua berubah ke arah yang lebih baik.

“Lagi satu, saya sendiri pun tak tahu sama ada saya atau ibu saya yang akan dijemput Ilahi terlebih dahulu. Jadi, sementara dia masih ada, saya tak mahu kecewakannya dan tunaikan permintaannya untuk kebaikan saya,” katanya.

Baru-baru ini, tular video rakaman Zizi yang sedang mengaji al-Quran sekali gus membuatkan ramai membuka mata dengan kemampuannya itu.

“Itu adalah video rakaman untuk satu program bercorak keagamaan yang akan ditayangkan di kaca TV menjelang Ramadan ini,” katanya.  – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kenapa Campur Tangan, Biar Sabah Tetap SOP Sendiri, Kata SEAC

KOTA KINABALU: Ketua Menteri Sabah Hajiji Noor menerima sokongan terbaru daripada Majlis Penasihat Ekonomi Sabah (SEAC) berhubung kelonggaran sekatan makan di restoran dan kedai di negeri itu.

Pengerusinya, David Chu mempersoalkan keengganan Putrajaya mengenai perkara itu dengan mengatakan Majlis Keselamatan Negara (MKN) selama ini membenarkan Sabah mengeluarkan kenyataan harian berhubung prosedur operasi standard (SOP).

“Tindakan menariknya semula adalah tidak masuk akal.

“Sabah mampu mengawal pandemik dengan lebih baik berbanding kebanyakan negeri di Semenanjung bagi setiap 1,000 populasi dan lebih baik lagi bagi setiap kilometer persegi.

“Ia tidak logik atau masuk akal dari segi ekonomi untuk menyamakan Sabah dengan negeri lain yang mempunyai bilangan kes lebih besar,” katanya dalam satu kenyataan.

Chu berkata, apabila Sabah dikenakan perintah kawalan prgerakan (PKP) kerana jangkitan kes yang tinggi, MKN tidak melaksanakan sekatan seperti itu di Semenjanjung.

Oleh itu katanya, kenyataan Hajiji yang membenarkan makan di restoran dan kedai serta pelbagai aktiviti ekonomi lain adalah untuk membantu pemulihan ekonomi negara daripada Covid-19 yang menjadi objektif utama kerajaan.

“SEAC ingin meminta kerajaan menerapkan dasar pragmatik bagi membolehkan Sabah terus mengeluarkan SOP sendiri.

“Pemimpin kerajaan Sabah lebih tahu mengenai keadaan di negeri ini berbanding pemimpin di peringkat kerajaan persekutuan.

“Untuk bersikap adil, kerajaan persekutuan tidak sepatutnya mengenakan sekatan yang keterlaluan terhadap mana-mana negeri yang mencatatkan penurunan kes dan berada pada tahap yang boleh diterima.

“Campur tangan berlebihan dan tidak diperlukan ini boleh menyebabkan keadaan menjadi tidak produktif. Biar rakyat Sabah sendiri menguruskan SOP bagi mencapai pemulihan ekonomi lebih cepat,” kata Chu.

Hajiji pada Isnin mengumumkan beberapa aktiviti sosial dan ekonomi akan dibenarkan termasuk makan di restoran dan kedai makan serta hotel manakala salun rambut dan peniaga sayur, ikan dan buah-buahan boleh berniaga semula.

Bagaimanapun, Menteri Kanan (Keselamatan) Ismail Sabri Yaakob kemudiannya mengingatkan semua negeri perlu patuh kepada peraturan ditetapkan MKN ketika negara masih lagi melaksanakan PKP.

Selepas itu, Menteri Kerajaan Tempatan dan Perumahan Sabah, Masidi Manjun berkata, mereka sudah menghantar SOP baharu untuk Fasa 1 di bawah PKP baru menerusi Pelan Pemulihan Negara kepada kerajaan persekutuan.

Kerajaan negeri masih lagi menunggu untuk SOP itu digazetkan.

Semalam, pemimpin Gabungan Rakyat Sabah termasuk Timbalan Ketua Menteri Bung Moktar Radin dan Jeffrey Kitingan turut menyokong Hajiji berhubung isu itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM78 Juta Diperuntukkan Untuk Baik Pulih Lebih 30 Sekolah Daif Di Sabah – Lim

KOTA KINABALU, 17 Sept: Kementerian Kewangan (MOF) memperuntukkan RM78 juta bagi kerja-kerja membaik pulih atau membina baharu kira-kira 30 sehingga 35 bangunan sekolah yang daif yang telah diabaikan sejak lebih 15 tahun di Sabah, tahun ini.

Menteri Kewangan Lim Guan Eng berkata pemilihan sama ada hendak dibaik pulih atau dibina bangunan baharu, diserahkan kepada kepada perbincangan dan penilaian yang akan dibuat oleh Kementerian Pendidikan Malaysia (KPM) bersama dengan Kementerian Kerja Raya dan Kerajaan Negeri Sabah.

“Kita ada formula baharu iaitu kerajaan negeri Sabah akan terlibat lebih aktif dalam proses pembaikan semula sekolah-sekolah di kawasan pendalaman, bagi memantau proses-proses kerja itu” katanya pada sidang media bersama Ketua Menteri Sabah Datuk Seri Mohd Shafie Apdal selepas majlis “Dialog Bajet 2020 bersama Menteri Kewangan”, di sini hari ini.

Menurutnya MOF sentiasa berusaha untuk memastikan pembangunan pendidikan khususnya pembaikan sekolah-sekolah daif di Sabah dapat diberi perhatian.

Sementara itu, Mohd Shafie berkata kerajaan negeri Sabah menyambut baik peruntukkan yang telah diluluskan oleh MOF bagi membantu untuk membaik pulih prasarana sekolah yang daif di Sabah, dan menurutnya beliau yakin peruntukkan itu akan membolehkan kerajaan negeri menyediakan kemudahan pendidikan yang lebih baik kepada pelajar sekolah khususnya di kawasan pendalaman.

Merujuk kepada program dialog hari ini, Lim berkata ia merupakan siri jelajah yang diadakan oleh MOF hampir di setiap negeri termasuk Sabah bagi mendengar cadangan daripada pemegang taruh yang akan diambil kira oleh kementerian sebelum pembentangan belanjawan 2020 bulan depan.


PGA Tahan 13 Warga Asing Di Kalabakan

TAWAU: Pasukan Gerakan Am (PGA) berjaya menahan 13 warga asing dalam satu sekatan jalan di Jalan Pekan Kalabakan, di sini, semalam.

Dalam kejadian kira-kira jam 4 petang, semua individu berusia antara 10 hingga 49 tahun itu ditahan selepas gagal mengemukakan dokumen pengenalan diri masing-masing.

Pegawai Pemerintah Batalion 14 PGA Tawau, Superintendan Mohd Yacob Murad berkata, semua mereka ditahan ketika sepasukan pegawai dan anggota PGA Semporna sedang menjalankan tugas Op Benteng Covid di laluan berkenaan.

“Ketika sekatan jalan dibuat, dua kenderaan jenis pacuan empat roda yang membawa 13 individu ditahan selepas didapati membawa muatan barang keperluan melebihi had muatan kenderaan.

“Hasil pemeriksaan terhadap kedua-dua pemandu adalah warga tempatan manakala 13 penumpang terdiri daripada seorang lelaki dewasa, seorang kanak-kanak perempuan dan selebihnya wanita dewasa adalah warga asing,” katanya dalam satu kenyataan media, di sini, hari ini.

Katanya lagi, pemeriksaan lanjut terhadap semua warga asing itu gagal menunjukkan dokumen pengenalan diri masing-masing.

“Mereka hanya menyatakan secara lisan bahawa mereka bekerja di sektor perladangan di sebuah ladang kelapa sawit berhampiran.

“Semua mereka terpaksa ditahan dan dibawa ke Ibu Pejabat Polis Daerah (IPD) Tawau untuk siasatan serta tindakan lanjut,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO & PAS Tolak Ismail Sebagai Calon PM ‘Caretaker,’ Sokongan Ahli Parlimen Turut ‘Goyah’

KUALA LUMPUR: UMNO dan PAS tidak merestui cubaan Ismail Sabri Yaakob untuk dicalonkan sebagai perdana menteri “caretaker,” dan timbalan perdana menteri itu dikatakan bermasalah mengekalkan sokongan Ahli Parlimen Umno yang sebelum ini menyokong beliau, menurut sumber.

Sumber itu berkata pucuk pimpinan Umno kecewa dengan tindakan Ismail “membelakangkan kepentingan parti “, dan sebaliknya cuba mendapatkan sokongan kalangan Ahli Parlimen Umno, Pejuang dan Amanah untuk dicalonkan sebagai perdana menteri “caretaker,” jika diperkenan oleh Istana Negara.

Menurut sumber itu, langkah Ismail itu didokong oleh Setiausaha Agung Bersatu, Hamzah Zainudin, namun naib presiden Umno itu menghadapi masalah memperolehi sokongan mencukupi daripada Ahli Parlimen.

Pada masa sama, adalah difahamkan PAS menolak Ismail sebagai pilihan bagi jawatan perdana menteri dan sebaliknya menerima calon yang ditampilkan oleh Umno sendiri.

Jika Muhyiddin meletak jawatan esok, parti Islam itu dikatakan bersedia menyokong siapa sahaja calon daripada Umno untuk menjadi PM caretaker tetapi berpendirian “No Ismail, No Hishammuddin (Hussein).”

Menurut sumber Umno, selain ditolak PAS, Ismail juga sukar mengekalkan sokongan 23 Ahli Parlimen Umno yang sebelum ini dikatakan bersama beliau.

“Ismail sendiri dan beberapa menteri Umno lain rasa tersepit apabila Muhyiddin mengadakan perbincangan dengan DAP, tanpa berunding dengan mereka,” kata sumber itu.

“Beberapa menteri ini membuat pengakuan dalam grup whatsapp bahawa mereka juga akan menarik balik sokongan,” yang diberikan sebelum ini,” kata sumber itu.

Beliau menyifatkan sokongan Ahli Parlimen Umno yang diberikan kepada Ismail sebelum ini, sebagai “goyah dan berpecah.”

Sumber itu merujuk kepada tindakan Muhyiddin menawarkan kerjasama rentas kepartian untuk memperolehi sokongan pembangkang, termasuk DAP, bagi membolehkan beliau kekal perdana menteri.

Bagaimanapun Umno dan blok pembangkang menolak kerjasama itu, dan Muhyiddin dilaporkan akan meletak jawatan esok setelah kehilangan sokongan majoriti di Dewan Rakyat.

Susulan itu, sumber itu berkata Ismail tampil mahu dicalonkan sebagai perdana menteri ‘caretaker,’ tanpa persetujuan Umno.

“Petang ini beberapa pemimpin utama Umno difahamkan mengadakan perbincangan untuk menentukan calon Perdana Menteri parti itu untuk dipertimbangkan oleh Agong sekiranya diminta, kata sumber berkenaan.

“Bagaimanapun Ismail dan Mahdzir Khalid tidak dijemput dalam sesi perbincangan petang ini. Ismail, khususnya, dilihat masih mahu membelakangkan parti di saat saat genting ini,” kata sumber berkenaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: UMS Tangguh Pelajar Masuk Kampus

KOTA KINABALU: Universiti Malaysia Sabah (UMS) tidak membenarkan semua pelajarnya memasuki kampus sehingga notis dikeluarkan pada tarikh yang akan diberitahu kemudian.

Dalam satu kenyataan yang dikeluarkan hari ini, arahan terbabit tertakluk ke atas kampus induk UMS di Kota Kinabalu serta kampus cawangan lain di Labuan dan Sandakan.

Menurut kenyataan itu lagi, arahan terbabit dikeluarkan sebagai langkah berjaga-jaga bagi mengekang penularan wabak COVID-19 di negeri berkenaan.

“Pihak pengurusan universiti memutuskan supaya kemasukan pelajar ke kampus induk UMS Kota Kinabalu dan kampus cawangan di Labuan dan Sandakan ditangguhkan sehingga ke satu tarikh yang akan dimaklumkan kemudian.

“Keputusan ini dibuat demi menjaga kebajikan dan keselamatan seluruh pelajar serta kakitangan pengurusan universiti.

“Arahan penangguhan kemasukan pelajar secara fizikal ini meliputi semua peringkat pengajian dan kategori pelajar UMS.

“Pengurusan UMS sentiasa memantau rapat perkembangan pandemik COVID-19 khususnya di Sabah dan memandang serius terhadap laporan peningkatan kes COVID-19 yang berlaku sejak akhir-akhir ini,” katanya dalam kenyataan terbabit.

Dalam kenyataan itu juga menjelaskan aktiviti pendaftaran pelajar baharu dan lama, pelaksanaan Minggu Suai Mesra (MSM), dan aktiviti Pengajaran dan Pembelajaran (PdP) akan diteruskan mengikut jadual secara dalam talian.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Tak Minta Komisen RM3.5 Juta Supaya FELCRA Buat Pelaburan, Kata Saksi

KUALA LUMPUR: Mahkamah Sesyen hari ini diberitahu bahawa Bung Moktar Radin tidak pernah meminta komisen RM3.5 juta daripada ejen pelaburan bagi mendapatkan kelulusan Felcra membuat pelaburan RM150 juta dalam unit amanah Public Mutual.

Ejen Pelaburan Public Mutual Berhad Madhi Abdul Hamid, 43, berkata perkara berhubung komisen atau bayaran rasuah kepada Bung tidak dibincangkan semasa pertemuannya dengan Ahli Parlimen Kinabatangan itu, bersama beberapa individu lain di Hotel Intercontinental, Jalan Ampang di sini, pada 4 Mei 2015.

Saksi pendakwaan ke-24 yang juga saksi utama dalam kes itu, berkata demikian semasa pemeriksaan balas oleh peguam M Athimulan, mewakili Bung, pada perbicaraan kes rasuah dihadapi Bung dan isterinya Zizie Izette Abdul Samad, di hadapan Hakim Rozina Ayob.

Sebelum ini, semasa pemeriksaan utama oleh pihak pendakwaan, Madhi bersetuju bahawa terdapat percanggahan apabila beliau memberitahu mahkamah tiada permintaan komisen sebanyak RM3.5 juta daripada Bung, sedangkan rakaman percakapannya kepada Suruhanjaya Pencegahan Rasuah Malaysia (SPRM) pada 2016, adalah sebaliknya.

Pada 7 Dis lalu, mahkamah membenarkan permohonan pihak pendakwaan menyoal balas saksi itu kerana menganggapnya sebagai saksi belot, berikutan keterangannya di mahkamah bercanggah dengan rakaman percakapan semasa disoal siasat SPRM.

Madhi juga bersetuju dengan cadangan Athimulan bahawa pemberian komisen atau wang pengenalan RM2.2 juta kepada Zizie Izette adalah amalan biasa dan pernah diberikan kepada ‘introducer’ lain.

Athimulan: Kesemua syarikat korporat yang melabur dalam Public Mutual ada introducer?

Madhi: Ada yang ada dan ada yang tiada.

Kepada soalan lain, saksi itu berkata, kertas cadangan pelaburan unit amanah itu ada dibentangkan dalam mesyuarat ahli lembaga pengarah FELCRA.

Semasa pemeriksaan semula Timbalan Pendakwa Raya Law Chin How, Madhi berkata, dia telah dipanggil beberapa kali oleh pihak SPRM untuk merakam percakapan dan terdapat soalan yang tidak dapat dijawab kerana terlupa dan tidak pasti dengan jawapannya serta tidak dapat berfikir dengan betul ketika itu.

“Saya berasa keliru dengan keadaan ketika itu kerana saya tidak melakukan apa-apa kesalahan tetapi dipanggil berkali-kali memberi keterangan. Saya juga tertekan sebab terkejut kerana tidak pernah dipanggil oleh mana-mana pihak berkuasa sebelum ini,” kata saksi.

Pada prosiding 7 Dis lalu, Madhi mengaku memberi versi keterangan berbeza kerana dia berada dalam keadaan tertekan semasa sesi soal siasat pada 2016, manakala rakaman percakapan terakhir hampir lima tahun selepas itu pada 4 Feb 2021.

Pada 3 Mei 2019, Bung mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Bung, 64, yang merupakan Pengerusi Bukan Eksekutif FELCRA ketika itu, didakwa menerima rasuah daripada Madhi menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai sebanyak RM335,500 daripada Norhaili, bawah nama Zizie Izette atas sebab sama dan di tempat sama pada 19 Jun 2015.

Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.

Perbicaraan bersambung 26 Jan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih Baik Bantu Kerajaan Tangani Covid-19 Daripada Terus Berangan Jadi PM, Jeffrey Beritahu Anwar

KOTA KINABALU: Presiden STAR Jeffrey Kitingan berkata, adalah lebih baik Presiden PKR, Anwar Ibrahim menyumbang tenaga serta membantu kerajaan memerangi Covid-19 daripada terus berangan-angan menjadi perdana menteri.

Katanya, Anwar harus sedar usahanya itu hanya akan merosakkan kredibilitinya dan dilihat sebagai seorang yang gila kuasa tanpa mempedulikan akibatnya kepada rakyat.

”Adalah lebih baik beliau menjalankan tanggungjawab membantu penduduk kawasannya sebagai ahli Parlimen Port Dickson dan menyumbang tenaga serta usaha membantu kerajaan dan rakyat memerangi musuh yang tidak boleh dilihat, iaitu wabak Covid-19.

”Penambahan kes jangkitan Covid-19 khasnya di Sabah mahupun dibawa oleh pengembara dari Sabah amat membimbangkan.

”Adalah diharapkan agar rakyat tidak terpengaruh dengan tindakan terdesak Anwar, mereka harus berhati-hati dan mematuhi SOP agar keluk kes Covid-19 dapat dilandaikan dalam masa terdekat dan kita dapat balik ke landasan yang sepatutnya demi memulihkan ekonomi negara,” katanya dalam satu kenyataan, hari ini.

Jeffrey yang juga timbalan ketua menteri turut menegaskan bahawa STAR menyokong penuh kerajaan Perikatan Nasional (PN) pimpinan Muhyiddin Yassin.

”Secara peribadi, saya menyokong penuh Muhyiddin untuk terus memimpin negara sebagai perdana menteri.

”Tidak timbul langsung soalan menukar pendirian dan sokongan kepada sesiapa pun yang berangan-angan mahu menggantikan Muhyiddin sebagai perdana menteri,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Video Tular Bukan Situasi Sebenar – Karim Bujang

KIMANIS: Calon Parti Warisan Sabah (Warisan), Datuk Karim Bujang mengakui wujud salah faham antara seorang penduduk dengan dua pemimpin akar umbi sehingga berlaku sedikit pertengkaran antara mereka ketika melawat kawan lamanya di Pusat Daerah Mengundi Bandau, Membakut semalam.

Karim berkata, dalam insiden tersebut, beliau berusaha menenangkan lelaki berkenaan yang dikenali sebagai Pinor Kuibi seperti yang dirakam di dalam sebuah video berdurasi 28 saat, namun ditularkan seolah-olah lelaki itu memarahinya.

Katanya, pertengkaran itu hanya sekejap dan berjaya dikawal sebelum beliau meneruskan kunjungan ke rumah lelaki itu untuk berjumpa dengan ahli keluarganya termasuk ibu bpanya yang kurang sihat.

“Lelaki itu sebenarnya memarahi dua pemimpin akar umbi yang berada bersama saya pada ketika itu, lelaki berkenaan mendakwa dua pemimpin berkenaan tidak membayar elaunnya semasa dia diarahkan bekerja dalam pilihan raya umum lepas.

“Oleh itu, saya cuma ingin memberi peluang kepada lelaki itu untuk memberi penerangan, namun dia dengan suara yang agak tinggi memarahi kedua-dua pemimpin akar umbi yang didakwa tidak membayar elaunnya,” katanya dalam sidang media di Pejabat Warisan Bahagian Kimanis.

Beliau berkata demikian semasa diminta mengulas mengenai video itu yang tular dan menunjukkan seolah-olah lelaki tersebut sedang memarahinya.

Karim berkata, tiada perkara yang harus diperbesarkan kerana insiden itu cuma salah faham melibatkan dua pihak dan beliau selaku orang tengah hanya cuba meleraikan ketegangan yang berlaku.

Katanya, beliau sendiri mangsa keadaan dan agak terkejut apabila niat untuk melawat ibu bapa lelaki itu bertukar menjadi situasi tegang apabila lelaki berkenaan tiba-tiba marah.

“Namun, saya berasa lega kerana dua pemimpin akar umbi itu hanya berdiam diri dan tidak termakan provokasi sebegitu. Mereka tidak memberi sebarang respon.

“Saya percaya jika mereka memberi respons, mungkin akan ada pertengkaran dan pergaduhan. Tapi pergaduhan berjaya dielakkan,” jelasnya.

Katanya, lelaki berkenaan juga menasihatkannya agar tidak percaya dengan kedua-dua pemimpin akar umbi sedemikian.

Karim berkata, selepas insiden itu beliau tetap meneruskan sesi lawatan ke rumah lelaki berkenaan bagi menziarahi ibu bapanya yang sakit tua.

Menurutnya, bapa lelaki itu, iaitu Kuibi merupakan kawan lamanya, justeru apabila dimaklumkan isteri rakannya iaitu, Bonong Matajim sedang sakit beliau segera menziarahi mereka.

Tambahnya, kejadian sebenar boleh dilihat menerusi gambar lawatan beliau ke rumah ibu bapa lelaki berkenaan kerana video tersebut tidak menceritakan keseluruhan apa yang telah berlaku.

“Biarlah gambar menceritakan keadaan sebenar. Apabila video itu viral saya sebagai seorang yang profesional perlu bijak menepis berita yang tidak benar.

Saya rasakan ini sebahagian daripada asam garam kehidupan dan tiada apa yang patut dibimbangkan,” ujarnya.

Sementara itu semalam, turut tular beberapa gambar yang menunjukkan lelaki sama sedang memegang bendera Barisan Nasional (BN) sehingga menimbulkan persoalan sama ada insiden itu sengaja dicetuskan untuk menjejaskan imej Warisan.


Dijemput Ajal Genap Sebulan Menikah

Mereka dinikahkan pada 8 Nov lepas dan semalam, genap sebulan selepas menikmati hidup berumah tangga, pasangan Mohamad Syahmi Emir Mohd Rawi, 24 dan Nur Diana Afifah Hasnulhady, 24 dipanggil mengadap Ilahi setelah terlibat dalam kemalangan di sini awal pagi tadi.

Menurut ayah Mohamad Syahmi, Mohd Rawi Manab, 50, dia tidak menyangka hasrat anak sulungnya itu untuk menghantar barang adik bongsunya (lelaki) yang berusia 20 tahun ke Politeknik Muadzam Shah, Bandar Muadzam Shah akan berakhir dengan tragedi.

“Sepatutnya saya yang hantar, tetapi dia menawarkan diri untuk berbuat demikian kerana ingin berjalan-jalan ke rumah neneknya di Mersing sebelum berkonvoi Teluk Chempedak, Kuantan bersama sebuah lagi kereta.

“Semasa dalam perjalanan pulang itulah mereka terlibat dalam kemalangan dan menurut anak bongsu saya yang memandu sebuah lagi kereta, dia terdengar bunyi letupan sebelum menyedari kenderaan Mohamad Syahmi terlibat dengan kemalangan itu,” katanya ketika ditemui Bernama di Unit Forensik, Hospital Rompin di sini hari ini.

Sepanjang temu bual itu, Mohd Rawi yang berasal dari Johor Bahru tidak dapat menahan rasa sebak dan terpaksa berhenti beberapa kali bercakap disebabkan terlalu sedih dengan kejadian menimpa anak sulung daripada tiga beradik itu.

“Barang-barang perkahwinan pun masih belum habis dikemas sebab dia dan isterinya bercadang untuk pindah ke rumah sewa di Taman Perling, Johor Bahru,” katanya.

Dalam kemalangan pada 1.30 pagi tadi, Mohamad Syahmi bersama isterinya Nur Diana maut di tempat kejadian selepas kereta jenis Perodua Viva yang mereka naiki masuk ke laluan bertentangan sebelum bertembung  dengan sebuah bas yang dinaiki 30 penumpang.

Kemalangan itu turut meragut nyawa dua lagi sepupu Mohamad Syahmi, Yasmin Afiqah Hazemi, 14, dan Yasmin Aliah Hazemi , 12.

Bagaimanapun ibu kepada dua beradik berkenaan tidak dapat ditemu bual kerana terlalu sedih dengan kehilangan mengejut anaknya itu, malah turut kelihatan hampir pengsan selepas melihat jasad dua anaknya di dalam bilik mayat.

Sementara itu kakak kepada Nur Diana, Nur Hadira Aifa, 25 tidak menyangka pesanan adiknya kepada ibu mereka bahawa dia ingin bercuti lama di Mersing semalam merupakan petanda dia akan dikebumikan di situ.

“Dia beritahu hendak bercuti lama sedikit sebab ini kali pertama Nur Diana berjalan jauh ke rumah nenek Mohamad Syahmi di Sri Pantai Mersing selepas mendirikan rumah tangga pada 8 Nov lalu selepas setahun bercinta,”katanya.

Baru-baru ini, katanya adiknya yang merupakan anak ketiga daripada enam beradil itu juga sempat meninggalkan pesanan supaya memadamkan akaun Facebooknya jika terjadi sesuatu pada dirinya.

Jenazah kesemua mangsa difahamkan akan dikebumikan di dalam satu liang lahad di Tanah Perkuburan Islam, Sri Pantai Mersing petang ini.


Calon Ketua Menteri Sabah ‘Dirahsiakan’

KUALA LUMPUR: Barisan Nasional (BN) akan mengemukakan calon Ketua Menterinya jika berjaya membentuk kerajaan dalam Pilihan Raya Negeri (PRN) Sabah pada 26 September ini.

Pengerusi BN Datuk Seri Dr Ahmad Zahid Hamidi berkata, fokus kini adalah untuk memastikan PRN Sabah berjalan lancar dengan meletakkan calon di kawasan yang berpotensi menang.

Katanya, perbincangan lanjut akan diadakan bersama parti komponen lain di Sabah sebelum memuktamadkan calon sesuai.

“Parti lain di Sabah juga akan meletakkan calon yang pada hemat mereka boleh memberi sumbangan kepada pembentukan kerajaan negeri. Strategi dan kompromi perlu dalam mendepani usaha ini.

“Pengerusi BN Sabah (Datuk Seri Bung Moktar Radin) akan memuktamadkan perkara ini (calon),” katanya pada sidang media di Dewan Rakyat, hari ini.

Dalam pada itu, Bung Mokhtar berkata, BN Sabah memerlukan sedikit masa lagi untuk memuktamadkan calon yang bakal mewakili parti untuk PRN itu.

Menurutnya, senarai pendek calon sudah diperoleh, namun ia masih perlu lagi diperhalusi bagi memastikan mereka tersenarai benar-benar calon berupaya menang dan mengekalkan kemenangan.

Ahli Parlimen Kinabatangan itu turut menyatakan kesediaannya untuk bertanding lagi, namun menyerahkan keputusan akhir kepada kepemimpinan pusat.

“Insya-Allah saya akan bertanding jika kawan-kawan (BN Pusat) benarkan,” katanya.

PRN Sabah diadakan selepas kerajaan negeri di bawah Datuk Seri Mohd Shafie Apdal memohon

pembubaran Dewan Undangan Negeri (DUN) yang diluluskan Yang Dipertua Sabah Tun Juhar Mahiruddin.

Kemelut politik negeri di bawah bayu itu berlaku selepas kumpulan yang diketuai bekas Ketua Menteri Tan Sri Musa Aman mendakwa memiliki sokongan cukup untuk membentuk kerajaan negeri yang baharu.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Suasana Suram Selubungi Rumah Ashraf Sinclair Ketika Jenazahnya Diusung Keluar

Kematian itu adalah sesuatu yang pasti akan dirasai semua makhluk di muka bumi ini tanpa mengira darjat, harta, atau pun nama.

Hari ini kita telah digemparkan dengan pemergian pelakon terkenal Allahyarham Ashraf Daniel Bin Mohammed Anthony John Sinclair yang dikenali sebagai Ashraf Sinclair telah menghembuskan nafas terakhirnya kerana mengalami masalah jantung.

Beliau yang juga suami kepada seorang penyanyi terkenal Indonesia, Bunga Citra Lestari telah dikurniakan dengan seorang cahaya mata bernama Noah Sinclair.

Menerusi perkongsian di Twitter Bernama, kelihatan suasana suram menyelubungi perkarangan rumah arwah ketika jenazahnya diusung masuk ke dalam van jenazah.

Ibu bapanya Mohamed Anthony John Sinclair dan Khadijah Abdul Rahman telah tiba di kediamannya di Jakarta Selatan.

Semoga roh arwah dicucuri rahmat dan ditempat bersama orang-orang beriman.

Suasana di kediaman Allahyarham Ashraf Sinclair di Jalan Pejaten Barat IV, Pasar Minggu, Jakarta Selatan. Allahyarham yang juga suami kepada artis Bunga Cinta Lestari akan dikebumikan di Pemakaman San Diego Hills, Karawang selepas Asar ini. pic.twitter.com/O1lloi9thS

Jenazah Allahyarham Ashraf Sinclair akan dikebumikan di Taman Peringatan San Diego Hills, Jawa Barat selepas Asar. pic.twitter.com/0GYfaEhNUj


RON95, RON97 naik satu sen, diesel kekal

PUTRAJAYA: Harga runcit petrol RON97 dan RON95 naik satu sen masing-masing pada harga RM2.28 seliter dan RM1.98 seliter, manakala diesel kekal RM2.18 seliter, mulai tengah malam tadi.

Kementerian Kewangan dalam kenyataan hari ini berkata, harga runcit produk petroleum yang ditetapkan itu bagi tempoh 16 Februari sehingga 22 Februari ini.

“Penetapan harga runcit produk petroleum secara mingguan menggunakan formula Automatic Pricing Mechanism (APM).

“Harga purata produk petroleum yang diproses (refined product) di pasaran dunia telah meningkat berbanding minggu sebelumnya iaitu daripada AS$62 setong kepada AS$63 setong bagi petrol RON95 dan daripada AS$73 setong kepada AS$74 setong bagi diesel,” katanya dalam satu kenyataan.

Katanya, peningkatan harga pasaran global ini menyebabkan kenaikan harga runcit bagi produk petrol dan diesel.

“Namun harga runcit petrol RON95 masih lagi di bawah paras penstabilan harga yang dijanjikan oleh kerajaan iaitu RM2.20 seliter.

“Bagi produk diesel, peningkatan harga pasaran ini menyebabkan harga runcit produk diesel sepatutnya naik sebanyak satu sen seliter berdasarkan pengiraan di bawah formula APM, menjadikan harga pasaran sebenar sebanyak RM2.20 seliter.

“Kenaikan minimum bagi kedua-dua produk ini juga didorong oleh faktor pengukuhan nilai Ringgit Malaysia (RM) berbanding mata wang Amerika Syarikat (AS).

“Bagaimana pun, selaras dengan janji kerajaan untuk menstabilkan harga runcit diesel pada paras RM2.18 seliter, harga runcit diesel bagi tempoh 16 Februari sehingga 22 Februari ini adalah dikekalkan pada paras RM2.18 seliter dan bukannya RM2.20 seliter,” katanya. – Berita Harian


Dadah: Sembilan individu ditahan di Kota Kinabalu

KOTA KINABALU, 3 Feb – Polis menahan sembilan individu disyaki terlibat dalam aktiviti penyalahgunaan dadah dalam Op Sarang yang dijalankan sekitar bandar raya Kota Kinabalu dalam operasi yang dijalankan pada Sabtu.

Ketua Polis Daerah ACP Habibi Majinji berkata polis turut merampas 16 peket plastik lut sinar berisi hablur disyaki dadah jenis syabu seberat 6.4 gram dianggarkan bernilai RM1,000.

Habibi berkata operasi yang berjalan selama lapan jam bermula jam 2 pagi itu dilancarkan hasil risikan dan maklumat awam ke atas sarang penagihan itu.

“Selain itu, Op Sarang dijalankan untuk mengenal pasti dan mengambil tindakan ke atas ahli sindiket pengedaran dadah yang wujud di kawasan bandar raya ini,” katanya dalam kenyataan, di sini hari ini.

Katanya, kesemua individu yang berumur antara 13 hingga 41 tahun itu ditahan mengikut Seksyen 39 (A) dan Seksyen 15(1) (A) Akta Dadah Berbahaya 1952.


Penyokong Dibenarkan Ke Stadium Mulai April Ini

KUALA LUMPUR: Peminat bola sepak negara akan dibenarkan hadir ke stadium untuk menonton perlawanan saingan Liga Malaysia (MFL) bermula 1 April ini.

Menteri Kanan (Keselamatan), Datuk Seri Ismail Sabri Yaakob, berkata kebenaran itu juga meliputi kehadiran penonton ke stadium bagi semua kejohanan sukan dengan beberapa syarat.

Beliau berkata, bagi kawasan Perintah Kawalan Pergerakan Bersyarat (PKPB), hanya 10 peratus kapasiti penonton atau 2,000 orang dibenarkan, dan untuk kawasan PKP Pemulihan (PKPP), 25 peratus kapasiti penonton atau 8,000 orang dibenarkan.

“Kebenaran itu juga tertakluk kepada kawalan penyeliaan sepanjang masa,” katanya dalam sidang media di sini, hari ini.

Menteri Pertahanan itu berkata, keputusan itu dibuat dalam Mesyuarat Teknikal Majlis Keselamatan Negara (MKN), Selasa lalu, selepas mendengar pembentangan Kementerian Belia dan Sukan (KBS) mengenai permohonan kemasukan penonton ke stadium atau lokasi acara sukan.

“Atas pandangan serta penilaian risiko oleh Kementerian Kesihatan (KKM), mesyuarat bersetuju membenarkan kehadiran penonton dengan syarat ditetapkan.

“SOP yang perlu dipatuhi adalah tiket hanya dijual secara dalam talian sahaja, penjarakan fizikal minima 1.5 hingga 2 meter di antara setiap penonton dan operasi jualan hanya dibenarkan di kedai sedia ada di kawasan stadium sahaja.

“Selain itu, perkara yang amat perlu diberi perhatian adalah pergerakan masuk dan keluar penonton secara berjadual dan tersusun,” katanya.

Ismail Sabri berkata, kebenaran berkuatkuasa mulai 1 April itu dengan dua acara perlawanan bola sepak dalam MFL yang akan dibenarkan dahulu sebagai percubaan atau proof of concept.

Selain itu, beliau berkata, KBS, MKN dan KKM akan turut memantau dan membuat penilaian pematuhan protokol yang ditetapkan khususnya dalam aspek pergerakan, kemasukan dan penyuraian penonton semasa perlawanan itu nanti. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekebun maut ditikam

PEKEBUN ditemui mati dengan beberapa kesan tetakan dipercayai dibunuh dalam kejadian di Kampung Marak Parak, Kota Marudu, semalam.

Mayat Mastan Komong, 50, ditemui penduduk kampung 4.30 petang dengan kesan tetakan di pergelangan tangan, belakang leher dan dagu.

Ketua Polis Daerah Kota Marudu, Superintendan Mohd Izaan Abdullah berkata, siasatan awal mendapati mayat ditemui penduduk kampung di kawasan berhampiran kebun mangsa dalam keadaan terlentang.

Katanya, hasil pemeriksaan di lokasi turut menemui parang yang digunakan suspek untuk menetak mangsa.

“Hasil soal siasat dan keterangan daripada saksi, kejadian berpunca daripada pertengkaran antara suspek dan mangsa berkaitan paip air.

“Seorang saksi lelaki berusia 23 tahun yang bekerja sebagai pengawal keselamatan melihat suspek menunggang motosikal secara laju keluar dari arah lokasi kejadian,” katanya ketika dihubungi, malam tadi.

Mohd Izaan berkata, susulan kejadian itu, polis menahan seorang lelaki bagi membantu siasatan.

“Mayat mangsa sudah dihantar ke Hospital Kota Marudu dan hasil bedah siasat mendapati punca kematian mangsa disebabkan pendarahan akibat luka tetakan dari objek tajam.

“Siasatan masih diteruskan dan kes disiasat mengikut Seksyen 302 Kanun Keseksaan kerana membunuh,” katanya. – Harian Metro


Radzi Kekal Menteri Pendidikan

KUALA LUMPUR: Datuk Radzi Jidin dikekalkan sebagai Menteri Kanan Pendidikan.

Perdana Menteri, Datuk Seri Ismail Sabri Yaakob turut mengumumkan Senator Datuk Dr Mah Hang Soon sebagai Timbalan Menteri Pendidikan I manakala Datuk Mohamad Alamin sebagai Timbalan Menteri II


Covid-19 Boleh Berjangkit Melalui Mata

KUALA LUMPUR: Ketua Pengarah Kesihatan Malaysia, Datuk Dr Noor Hisham Abdullah menegaskan, saranan penjarakan satu meter penting bagi mengelakkan virus berjangkit melalui mata.

“Virus (Covid-19) boleh masuk ke dalam mata, oleh itu elakkan tangan daripada selalu menyentuh muka dan mata,” katanya.

Beliau berkata demikian pada sidang media harian Covid-19, di Putrajaya, hari ini.

Dalam perkembangan lain, Kementerian Kesihatan Malaysia (KKM) merayu kepada setiap individu dan keluarga di negara ini supaya mematuhi prosedur operasi standard (SOP) setiap kali berada di tempat awam.

Noor Hisham berkata, ini adalah untuk melindungi masyarakat daripada jangkitan Covid-19.

“Sekarang kita sudah ada SOP dan kita kena patuh walaupun tiada penguatkuasaan dilakukan.

“Walaupun berada di kedai atau pasar raya amalkan penjarakan sosial satu meter dan gunakan pembasmi kuman serta pakai pelitup muka. Kami berharap saranan ini dapat dipatuhi,” katanya.

Menurutnya, lebih penting sekarang adalah mengehadkan aktiviti kunjung-mengunjung di musim perayaan nanti dan jika boleh perayaan disambut secara tertutup.

“KKM juga bimbang terdapat jangkitan akibat aktiviti rentas negeri, namun yang penting patuhi SOP.

“Untuk melaksanakan penguatkuasaan di lokasi tumpuan KKM harus berbincang dengan Majlis Keselamatan Negara (MKN) dan pelbagai agensi lain supaya tindakan bersepadu dapat diambil,” katanya.- HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


KWSP Mampu Beri Dividen Lebih 5%

KUALA LUMPUR: Kumpulan Wang Simpanan Pekerja (KWSP) dijangka berupaya memberikan dividen pada kadar antara lima hingga enam peratus bagi 2020, berdasarkan prestasi pelaburannya dalam tempoh sembilan bulan tahun ini, kata penganalisis.

Profesor Adjung Universiti Sultan Zainal Abidin (UniSZA) dan Universiti Selangor (UNISEL), Dr Zaharuddin Abdul Rahman, berkata beliau menjangkakan dana persaraan pekerja swasta itu mampu mengagihkan dividen melebihi lima peratus, kadar yang dianggap sebagai amat baik dalam persekitaran semasa.

Beliau berkata, jika dilihat pada prestasi pendapatan hasil pelaburan KWSP pada 2019, RM41.68 bilion direkodkan bagi simpanan konvensional dan memberikan dividen sebanyak 5.45 peratus manakala pendapatan simpanan shariah sebanyak RM4.14 bilion dengan dividen lima peratus.

“Jumlah keseluruhan pendapatan tahun lalu adalah RM45.82 bilion. Bagi 2020 pula, pendapatan dalam tempoh sembilan bulan sudah mencecah RM36.3 bilion.

“Jika dijadikan ukuran pendapatan suku ketiga dan jangkaan KWSP mampu mengekalkan momentum pendapatan yang hampir sama atau lebih lagi pada suku keempat, jumlah keseluruhan pendapatan boleh mencecah RM50 bilion.

“Andai momentum ini dapat dikekalkan, KWSP dijangka mampu memberikan dividen melebihi lima peratus tahun ini dan lebih baik berbanding Permodalan Nasional Bhd (PNB) yang memberikan dividen 4.25 peratus,” katanya.

Mengulas lanjut, Zaharuddin berkata, pandemik COVID-19 juga mampu menjadi kelebihan kepada pelaburan KWSP sekali gus mengukuhkan keuntungannya.

Beliau berkata, KWSP mempunyai banyak pegangan saham dalam dan luar negara, yang jika pelaburannya dibuat pada masa yang tepat dengan strategi yang betul, hasilnya dijangka boleh memberikan pulangan yang lebih besar.

Sementara itu, Profesor Ekonomi Universiti Kuala Lumpur (UniKL), Dr Aimi Zulhazmi Abdul Rashid, berkata dividen melebihi lima peratus tidak mustahil untuk dicapai tahun ini kerana KWSP hanya memerlukan sejumlah RM45 bilion lagi untuk memberikan dividen sedemikian.

Malah, tegasnya berdasarkan laporan prestasi pelaburan suku ketiga KWSP yang diumumkan baru-baru ini, jumlah itu sudah pun dicapai secara kumulatif.

“Justeru, suku keempat akan menentukan sama ada KWSP boleh mencapai prestasi yang lebih baik dan memberikan dividen kepada pencarum melebihi lima peratus.

“Prestasi pelaburan KWSP cukup memberangsangkan walaupun kemelesatan ekonomi dunia yang berlaku ketika ini.

“Pasaran ekuiti global dan Malaysia terus memberikan impak positif kesan daripada dasar monetari dan fiskal yang menyuntik pelbagai inisiatif bagi menangani pandemik COVID-19,” katanya.

Aimi Zulhazmi menjelaskan, Bursa Malaysia mencatatkan keuntungan bersih dua kali ganda pada suku ketiga 2020 berbanding tempoh sama tahun ini dan suku keempat ini juga terus menunjukkan prestasi stabil.

Namun, katanya penurunan kadar faedah simpanan tetap ketika ini

dijangka menyebabkan KWSP menambah lagi peratusan pelaburan ke dalam pasaran ekuiti untuk mengimbangi penurunan itu.

Pensyarah Kanan Sekolah Perniagaan dan Ekonomi, Universiti Putra Malaysia, Dr Muhammad Daaniyall Abd Rahman pula berpendapat pelaburan yang dilaksanakan KWSP tidak seharusnya tertumpu kepada aspek ekonomi, pasaran kewangan, pembangunan hartanah dan infrastruktur semata-mata bagi memastikan prestasi pelaburan terus meningkat sekali gus mampu memberikan dividen lebih tinggi.

Beliau berkata, ia boleh diperluaskan kepada pembangunan modal insan seperti program pendidikan keusahawanan.

Selain itu, katanya, KWSP juga sudah boleh membuka ruang untuk melaksanakan pelaburan berskala kecil terutama kepada syarikat pemula niaga serta perusahaan kecil dan sederhana (PKS) yang kompetitif dan berpotensi.

“Dalam keadaan ketidaktentuan yang amat ketara ketika ini, kebanyakan pelabur masih bersikap tunggu dan lihat untuk membuat pelaburan ekoran risiko yang tidak boleh dijangka.

“Namun, keadaan ini mampu diredakan dengan langkah berani kerajaan memperkenalkan pakej rangsangan ekonomi yang membantu meningkatkan keyakinan pelabur.

“Situasi ini juga membuka ruang kepada KWSP untuk terus mengekalkan langkah proaktif meneruskan pelaburan pada waktu pandemik ini. Potensi pasaran masih terbuka luas untuk diteroka terutama dalam era ekonomi digital ketika ini,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Maut, Empat Parah Kereta Terbabas Di Jalan Kimanis-Keningau

PAPAR: Seorang bayi lelaki berusia setahun maut manakala empat lagi parah selepas kereta yang dinaiki keluarga berkenaan terbabas dalam kejadian di Jalan Kimanis-Keningau, di sini, petang semalam.

Dalam kejadian jam 6.15 petang itu, kenderaan pelbagai guna (MPV) Naza Citra berkenaan dipercayai hilang kawalan dan terus merempuh bukit di tepi jalan berkenaan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 6.24 petang.

Katanya, susulan laporan itu, sepasukan sembilan anggota dan pegawai bersama sebuah jentera dan van Unit Bantuan Perkhidmatan Kecemasan (ERMS) dikerah ke lokasi kejadian.

“Sebaik tiba di lokasi kejadian, pasukan operasi mendapati terdapat lima mangsa membabitkan satu lelaki, tiga wanita dan seorang bayi lelaki.

“Mangsa bayi lelaki berusia setahun terbabit kemudiannya disahkan meninggal dunia oleh pegawai perubatan yang hadir di lokasi kejadian,” katanya ketika dihubungi, hari ini.

Menurutnya, mangsa yang meninggal dunia terus diserahkan kepada pihak polis untuk tindakan selanjutnya.

“Empat lagi mangsa terus diberikan rawatan awal sebelum dihantar ke Hospital Papar, untuk rawatan selanjutnya menggunakan ambulans dan van EMRS. Operasi ditamatkan sepenuhnya pada 7.53 malam,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Lancar Perikatan Nasional Di Kota Kinabalu Sabtu Ini?

KUALA LUMPUR: Terdapat desas desus bahawa Perikatan Nasional (PN) akan dilancar secara rasmi di Kota Kinabalu, Sabah oleh Perdana Menteri, Tan Sri Muhyiddin Yassin pada Sabtu ini.

Sabah dipilih sebagai simbolik berlangsungnya Pilihan Raya Negeri (PRN) dan PN yang kini didakwa mempunyai enam parti gabungan dengan masing-masing akan menggunakan lambang parti mereka pada pilihan raya tersebut.

Malah media Singapura, Straits Times yang memetik sumber melaporkan pemimpin Parti Pribumi Bersatu Malaysia (Bersatu), pelancaran itu juga dilakukan sejurus selepas penyertaan bekas Timbalan Presiden PKR, Datuk Seri Mohamed Azmin Ali bersama-sama kumpulannya pada minggu lepas.

“Ini adalah langkah terakhir dalam rancangan Muhyiddin melancarkan gabungan tersebut.

“Bagi UMNO pula, terpulang kepada parti itu hendak menggunakan logo mereka atau PN,” kata sumber tersebut.

Straits Times juga melaporkan PBS dan PBRS akan menyertai gabungan itu yang mahu mengambil alih kerajaan Sabah daripada parti Warisan.

Sumber yang tidak dinamakan itu memberitahu, rundingan yang dilakukan  setakat ini bersetuju 113 kerusi di kawasan majoriti Melayu milik PN akan ditandingi penyandang masing-masing namun pertukaran kerusi boleh dibincangkan.

“UMNO boleh tuntut kerusi yang dimenangi kumpulan Tun Dr Mahathir Mohamad tetapi apabila Bersatu menjadi parti berbilang kaum jadinya UMNO tidak boleh menuntut kerusi campuran kerana tradisinya menyerahkan kepada sekutu dalam BN,” kata sumber itu.

Straits Times turut melaporkan Ahli Parlimen yang menyokong Azmin Ali ketika ini sedang menggiatkan usaha menarik lebih ramai wakil rakyat Pakatan Harapan (PH) menyertai PN.

Ini kerana Bersatu akan membuka pintu kepada bukan Bumiputera untuk menjadi ahli bersekutu, malah Muhyiddin sendiri mendedahkan parti itu akan meminda perlembagaannya bagi membolehkan ahli bukan Bumiputera memegang jawatan parti. – MalaysiaGazette

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Mungkin Berdepan Gelombang Keempat Covid-19

PUTRAJAYA: Negara berkemungkinan berdepan gelombang keempat penularan Covid-19 susulan peningkatan kes wabak berkenaan sejak akhir-akhir ini.

Menteri Kanan (Keselamatan), Datuk Seri Ismail Sabri Yaakob berkata, ia berdasarkan kepada data yang dikumpul oleh Kementerian Kesihatan (KKM) setakat ini, yang menunjukkan kadar kebolehjangkitan Covid-19 atau R-Naught (Ro/Rt) pada 11 April lalu untuk seluruh negara kembali meningkat kepada 1.06.

Beliau berkata, data di peringkat negeri pula menunjukkan Terengganu merekodkan Ro/Rt tertinggi iaitu 1.56.

“Walaupun aktiviti sepanjang Ramadan dibenarkan, ia tidak bermakna kita boleh leka kerana Covid-19 tidak pernah bercuti.

“Data daripada KKM menunjukkan kemungkinan berlakunya gelombang keempat Covid-19. Maka, kita bersama-sama perlu mematuhi prosedur operasi standard (SOP) apatah lagi pada bulan Ramadan terdapat banyak aktiviti seperti Bazar Ramadan, majlis berbuka, moreh dan solat Tarawih berjemaah.

“Di Malaysia, walaupun kita masih merekodkan empat angka kes harian iaitu 1,000 lebih namun perkembangan ini masih belum menunjukkan kita selamat daripada dijangkiti wabak ini,” katanya dalam sidang media selepas sidang khas Majlis Keselamatan Negara (MKN), hari ini.

Beliau berkata, Ramadan kali ini disambut dalam suasana negara masih dibayangi penularan Covid-19, namun terdapat sedikit kelonggaran diberikan sepert solat Tarawih dan dilakukan dengan pematuhan SOP yang ketat.

Ismail Sabri berkata, ketika ini perkembangan terkini COVID-19 di beberapa negara yang masih dalam keadaan tidak menentu dengan berlakunya turun-naik dalam kes harian.

Katanya, sehingga kini, lebih 134.9 juta kes direkodkan dengan 2.918 juta kematian di seluruh dunia dan kebanyakan kes dilaporkan membabitkan jangkitan dalam komuniti serta kes kluster.

Selain itu, beliau berkata, penemuan varian baharu di beberapa negara seperti United Kingdom, Afrika Selatan, Nigeria dan Brazil pada hujung tahun lalu, menjadi antara faktor berlakunya ketidaktentuan kes pada hari ini.

“Data terkini daripada Pertubuhan Kesihatan Sedunia (WHO) menunjukkan India merekodkan kes harian tertinggi iaitu sebanyak 152,879 kes diikuti Brazil, 93,317 kes, Turki (52,676 kes) dan Perancis (43,283 kes), dan Itali (23,634 kes),” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita dirompak, ugut bunuh berhampiran Dewan KDCA

PENAMPANG: Seorang wanita tempatan dirompak oleh seorang lelaki tidak dikenali ketika berada di dalam kereta di tepi jalan berhampiran Dewan Hongkod Koisaan, Persatuan Kebudayaan Kadazandusun (KDCA), semalam.

Ketua Polis Daerah Penampang, Deputi Superitendan Mohd Harris Ibrahim berkata satu aduan telah diterima oleh pihaknya yang mana pengadu (mangsa) mendakwa beg tangan dalam pegangannya telah dirompak oleh suspek kira-kira pukul 11 malam.

Harris berkata siasatan awal mendapati, insiden tersebut berlaku di perhentian bas bertentangan dengan Dewan Hongkod Koisaan.

“Mangsa yang berumur lewat 40-an pada ketika itu sedang berehat di dalam kereta miliknya, terkejut apabila mendengar pintu kereta bahagian penumpang hadapan dibuka.

“Kemudiannya, suspek masuk ke dalam kereta lalu menarik beg tangan yang ada dipangkuan mangsa,” katanya melalui pesanan WhatsApp yang dihantar kepada SabahNewsToday di sini hari ini.

Mangsa juga dikatakan diugut bunuh oleh suspek semasa pengadu cuba melawan dan menarik semula beg tangan tersebut dan suspek berjaya membawa lari beg tangan berkenaan.

Harris menambah pihak polis sedang berusaha mengesan suspek yang terlibat dan memohon kerjasama pihak awam untuk menyalurkan maklumat dalam kes itu.

Katanta kes diklasifikasikan mengikut Seksyen 392 Kanun Keseksaan. – SabahNewsToday